Ini ujian saya – Fiza Halim
Oleh NUR EMIRA SAIZALI

26 Julai 2021, 5:19 pm
PETALING JAYA – Reda dan pasrah. Itu yang dilakukan oleh pelakon Fiza Halim selepas dihujani dengan pelbagai hinaan dan kecaman berhubung kontroversi dakwaan ‘kaki sondol’ dan pemusnah rumah tangga orang baru-baru ini.
Menurut Fiza atau nama sebenarnya, Siti Zaidatul Fiza Binti Abd. Halim, 40, dia enggan melayan segala tohmahan yang dilemparkan terhadapnya kerana menganggap semua itu sebagai ujian kecil dalam hidup.
“Semua yang berlaku sudah pun tertulis.Ada yang menghina, mengeji dan mencaci tetapi saya hanya mendiamkan diri.
“Biarlah, bagi saya ini ujian. Saya reda dan pasrah dengan semua ketentuan yang sudah tertulis pada lukisan hidup ini. Apapun, hidup perlu diteruskan,” tulisnya dalam satu entri Instagram.
Namun, perkara yang lebih duka ialah apabila dia tidak berpeluang untuk bertemu dengan anaknya bongsunya, Siti Alena Adra atau Baby Aleena, 3, disebabkan pelaksanaan Perintah kawalan Pergerakan (PKP).
Luahnya, dia sama juga seperti manusia lain yang tidak suka dengan perpisahan terutama bersama zuriat sendiri.

“Hampir tiga bulan kami tidak berjumpa disebabkan PKP. Saya hanya hamba yang lemah, tiada seorang wanita mahupun seorang ibu inginkan perpisahan.
“Tidak mungkin seorang ibu sanggup berjauhan daripada anaknya. Sedih saya siapa yang tahu. Hari ini, Allah SWT makbulkan doa saya untuk bertemu dengan nyawa saya ini.
“Terima kasih Tuhan atas kegembiraan dan nikmat yang Kau hadirkan ini. Kesabaran yang cukup bermakna, jika kita jatuh kerana manusia, bangunlah kerana Allah,” katanya lagi.
Meninjau ke ruangan komen, Fiza memberitahu hak penjagaan Baby Aleena masih belum diputuskan oleh pihak mahkamah disebabkan masih dalam tempoh PKP.
“Mahkamah belum putuskan lagi disebabkan PKP,” jawab Fiza kepada seorang pengikut Instagramnya.
Dalam hantaran sama, Fiza turut memuat naik beberapa keping foto bersama Baby Aleena.
Terdahulu, Kosmo! pada 11 Julai lalu melaporkan nama Fiza menjadi bualan dalam Twitter selepas seorang individu yang merupakan bekas adik iparnya mendakwa dia seorang ‘kaki sondol’ dan pemusnah rumah tangga orang.
Individu yang menggunakan nama Afrina Farzana itu mendakwa, Fiza menjadi orang ketiga yang memusnahkan rumah tangga abangnya dengan bekas isteri.
Untuk rekod, Fiza pernah mendirikan rumah tangga dengan Ahmed Farriq Zainul Abidin, namun disahkan bercerai pada 4 November 2010 selepas hampir empat tahun berkahwin.
Mereka dikurniakan dua cahaya mata iaitu Ferra Aryana, 13, dan Feeya Adyrra, 12.
Fiza seterusnya berkahwin dengan penyanyi kelahiran program Akademi Fantasia, Adam, pada September 2013. Perkahwinan kedua juga tak dapat diselamatkan.
Manakala, perkahwinan ketiga yang dibina pada Disember 2016 bersama juruterbang, Aizat Al Jefri juga tidak berpanjangan apabila Fiza sendiri mengaku sudah bercerai pada Julai tahun lalu.
Hasil perkahwinan bersama Aizat, mereka dikurniakan seorang cahaya mata perempuan iaitu Baby Aleena.- K! ONLINE


Negeri Sembilan tumbang di Kuala Terengganu
Oleh TENGKU DANISH BAHRI TENGKU YUSOFF

27 Julai 2021, 11:19 pm
KUALA TERENGGANU – Hasrat Negeri Sembilan untuk merampas takhta Liga Perdana tidak kesampaian apabila tumpas 0-1 kepada Terengganu FC II (TFC II) di Stadium Sultan Ismail Nasiruddin Shah di sini, sebentar tadi.
Kekalahan itu memaksa skuad kendalian K. Devan kekal di tangga kedua mengumpul 23 mata, satu mata di belakang Sarawak United manakala TFC II yang memungut 22 mata berada di kedudukan ketiga.
Peluang terbaik tuan rumah menjelma menerusi pertahanan tengah, Argzim Redzovic namun tandukan pemain import tersebut berjaya dikeluarkan di atas garisan gol pada minit ke-35.
Skuad Hoben Jang Hoben pula terpaksa menanti minit ke-43 untuk menguji pintu gol TFC II menyaksikan sepakan percuma Thierry Akono gagal menewaskan penjaga gol lawan.
Enam minit bersambung babak kedua, penjaga gol Negeri Sembilan, Damien Chien Khai Lim, lebih pantas menafikan rembatan deras Hairiey Hakim Mamat bagi mengekalkan kedudukan 0-0.
Serangan bertubi-tubi tuan rumah hampir membuahkan hasil malangnya tolakan Amirul Syazwan dari dalam kotak penalti sekadar menggegar palang gol pada minit ke-56.

TFC II akhirnya memecahkan kebuntuan pada minit ke-66 menerusi sepakan percuma penyerang, Jordan Mintah sekali gus mengekalkan rekod tanpa kalah TFC II bagi 12 perlawanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Menang emas biarpun tulang selangka patah
Oleh KOSMO!

27 Julai 2021, 9:15 pm
ATLET Great Britain dalam acara Mountain Bike, Tom Pidcock berjaya merangkul pingat emas dalam acara tersebut dalam saingan Sukan Olimpik Tokyo 2020 yang berlangsung di Izu MTB Course, Tokyo kelmarin.
Bagaimanapun, ramai yang tidak tahu mengenai kisah di sebalik kejayaannya kali apabila dia sebenarnya baharu sahaja pulih selepas terlibat dalam kemalangan apabila dilanggar sebuah kereta awal Jun lalu sehingga menyebabkan tulang selangkanya patah.
Atlet berusia 21 tahun itu mengakui bahawa dia langsung tidak menyangka mampu meraih kejayaan tersebut terutama ketika keadaan belum benar-benar cergas sepenuhnya.
“Kemenangan ini seperti sebuah mimpi, sukar untuk diungkapkan, ia satu perkara luar biasa kerana saya kini ialah pemenang Olimpik.
“Sebelum perlumbaan bermula, saya  memberitahu diri sendiri bahawa bertanding dan berada di sini merupakan satu perkara yang istimewa dan menakjubkan,” katanya.
PIDCOCK berjaya merangkul pingat emas dalam acara Mountain Bike menewaskan pencabar yang lain. – AFP
Pidcock terlibat dalam kemalangan yang hampir meragut nyawanya itu di Andorra semasa menjalani latihan.

Katanya, kemalangan itu menyebabkan dia tercampak ke atas kereta yang melanggarnya sehingga tulang selangkanya patah kepada lima bahagian serta basikalnya terputus kepada dua bahagian.
Tambahnya, semangat untuk menyertai saingan Olimpik menyebabkan dia hanya berehat selama seminggu sahaja sebelum kembali menjalani latihan biarpun doktor mengarahkannya berehat untuk tempoh enam minggu.
Dalam saingan kelmarin,  Pidcock menamatkan saingan dengan catatan 1 jam 25 minit 14 saat meninggalkan pencabarnya, Mathias Fluckiger dari Switzerland yang mencatat 1 jam 25 minit 34 saat dan pingat ganga diraih atlet Sepanyol, David Valero dengan catatan 1 jam 25 saat 48 saat. – AGENSI


Kampung Kesang popular sebab Olimpik
Oleh DIYANATUL ATIQAH ZAKARYA

27 Julai 2021, 10:15 pm
JASIN – “Walaupun pingat emas itu bukan untuk Malaysia, namun apabila dia (Hidilyn Diaz) sebutkan satu persatu nama Kampung Kesang Tua, Jasin, Melaka di atas pentas dunia, saya sangat terharu dan berbangga dengan pencapaiannya,” katanya.
Itu luahan Timbalan Presiden Persekutuan Angkat Berat Malaysia (PABM) Ahmad Janius Abdullah, yang namanya turut disebutkan Diaz ketika menzahirkan ucapan terima kasih mengenai bantuan serta dorongan diberikan sebelum berjaya memenangi pingat emas Olimpik Tokyo 2020.
Menurut Ahmad Janius, dia telah membawa Diaz pulang pulang ke kampung halamannya mentuanya di Kesang Tua pada 16 September tahun lalu selepas atlet itu terkandas di negara ini akibat pandemik Covid-19.
“Saya bawanya ke sini selepas dia meluahkan mengalami masalah mencari tempat berlatih susulan pelaksanaan Perintah Kawalan Pergerakan (PKP).
“Walaupun dia seorang yang mementingkan kesempurnaan fasiliti, namun dia cepat menyesuaikan diri dengan kemudahan yang ada dan berlatih di sini sehinggalah saat akhir sebelum berangkat ke Tokyo, Jepun pada 18 Julai,” katanya ketika ditemui di Kesang Tua, di sini, hari ini.
Jelasnya, dia telah mengubah suai garaj di hadapan rumah mentuanya itu untuk dijadikan tempat latihan angkat berat dan Diaz melakukan latihan selama tujuh jam sehari.

“Dia sangat fokus dalam latihannya dan sekiranya ada yang kurang selesa seperti masalah getah di platform dia akan berterus-terang dan saya akan memperbaiki keadaan,” katanya.
Ujarnya, sepanjang kira-kira 10 bulan menjalani kehidupan di perkampungan Melaka, atlet itu tidak kekok untuk bergaul dengan penduduk tempatan malah turut berkongsi pengalamannya dengan pelapis muda di negeri ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Baalla cuba tiru gaya Mike Tyson
Oleh KOSMO!

27 Julai 2021, 9:00 pm
PETINJU Maghribi, Youness Baalla melakukan percubaan menggigit telinga lawannya ,David Nyika dari New Zealand sewaktu pusingan ketiga kelas heavyweight Sukan Olimpik Tokyo 2020 di Ryogoku Kokugikan hari ini.
Biarpun insiden itu gagal dikesan pengadil tetapi kemenangan masih menjadi milik Nyika dengan keputusan 5-0 sekali gus mara ke peringkat suku akhir untuk bertemu petinju Belarus, Uladzislau Smiahlikau.
“Dia tidak berjaya menggigit kerana memakai pelindung mulut dan ketika itu saya juga sedikit berpeluh.
“Saya tidak ingat apa yang saya katakan kepadannya tetapi saya ada kenyitkan mata sedikit kepada dia.
“Saya pernah digigit sekali di bahagian dada sewaktu bertarung di Sukan Komanwel Gold Coast 2018. Tolonglah, ini adalah Sukan Olimpik,” kata Nyika.
Tindakan itu mengembalikan kenangan 24 tahun lalu menyaksikan legenda tinju dunia, Mike Tyson yang menggigit telinga Evander Holyfield sebanyak dua kali dalam perebutan Kejuaraan Heavyweight Dunia di Las Vegas pada 1997.

Disebabkan itu, Tyson bukan sahaja dibatalkan penyertaan, malah menyaksikan jaguh Amerika Syarikat itu digantung lesen tinju selama 15 bulan. – AGENSI


Video upacara keagamaan di Bayan Lepas tular
Oleh NOOR HASLIZA NUSI

27 Julai 2021, 9:22 pm
GEORGE TOWN – Video yang memaparkan lebih 10 individu termasuk kanak-kanak mengadakan satu upacara keagamaan dipercayai bagi menghormati kematian seorang ahli keluarga mereka tular di media sosial sejak semalam.
Lokasi kejadian dikatakan berlaku di kawasan perumahan teres berdekatan persimpangan lampu isyarat di Jalan Dato Ismail Hashim, Bayan Lepas di sini beberapa hari lalu.
Menerusi rakaman video berdurasi 23 saat itu, kelihatan kelibat individu dipercayai ‘tok sami’ berdiri sambil beberapa individu mengelilingi api dalam upacara pembakaran tersebut yang dipercayai diadakan pada waktu malam.
Lokasi (dalam bulatan) dipercayai tempat lebih 10 individu mengadakan satu upacara pembakaran bagi menghormati kematian seorang ahli keluarga mereka di Jalan Dato Ismail Hashim, Bayan Lepas di sini baru-baru ini.
Video tersebut didakwa dirakam orang awam dari lokasi tinggi iaitu flat berhampiran kawasan perumahan berkenaan dengan netizen mempertikaikan aktiviti berkumpul di tempat terbuka itu ketika kes harian jangkitan Covid-19 di negara ini mencecah lebih 12,000 kes.
Bagaimanapun, Kosmo! difahamkan yang kesemua individu terlibat telah dikenakan tindakan oleh pihak berkuasa berikutan melanggar prosedur operasi standard (SOP) Covid-19 baru-baru ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lari tinggalkan lori bawa pokok bunga ros seludup
Oleh YATIMIN ABDULLAH

27 Julai 2021, 9:06 pm
RANTAU PANJANG – Seorang pemandu lori sanggup meninggalkan kenderaan yang dipandunya bersama muatan pokok bunga ros seludup bernilai RM40,000 untuk menyelamatkan diri selepas kegiatannya dikesan oleh Batalion Ke-9 Pasukan Gerakan Am (PGA) di tepi jalan dekat Kampung Gual Tinggi di sini, semalam.
Pegawai Pemerintah Batalion 9 PGA, Superintendan Nor Azizan Yusof berkata, pihaknya telah menyerbu pangkalan haram Syed Omar di sini semasa kerja-kerja pemindahan pokok-pokok sedang dijalankan, namun pemandu lori itu berjaya melarikan diri bersama muatan di dalamnya.
Menurutnya, semasa serbuan itu dijalankan, sekumpulan penyeludup telah berjaya meloloskan diri ke negara jiran menggunakan perahu dengan menyeberangi Sungai Golok.
“Bagaimanapun, anggota PGA berjaya menjejak lori itu yang telah ditinggalkan di tepi jalan dan pemeriksaan lanjut mendapati kenderaan terbabit membawa pokok bunga ros seludup yang akan dijual untuk pasaran negara ini,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KKM nafi keluarkan kad vaksinasi
Oleh NUR SHARIEZA ISMAIL

27 Julai 2021, 10:34 pm
PUTRAJAYA – Kementerian Kesihatan (KKM) tidak membuat sebarang perolehan kepada mana-mana pihak atau syarikat berhubung pengeluaran kad vaksinasi sepertimana yang dilaporkan portal Yahoo News.
KKM dalam satu kenyataan berkata, laporan berita itu yang mendakwa bahawa kad vaksinasi tersebut dikeluarkan oleh pihak kementerian adalah tidak benar.
Kenyataan itu menjelaskan bahawa, kad vaksinasi dan kod QR yang digunakan dalam sidang akhbar pada 17 Mac 2021 itu adalah hanya sampel reka bentuk kad vaksinasi untuk ditunjukkan kepada wartawan dan jurugambar.
“Buat masa ini, sijil digital vaksinasi untuk mereka yang telah lengkap dua dos vaksin boleh diakses menerusi aplikasi MySejahtera,” katanya di sini hari ini.
Sehubungan itu, KKM berkata, pihaknya menyarankan mana-mana pihak agar tidak berkongsi atau menyebarkan berita tersebut kerana boleh memberi gambaran salah seolah-olah KKM telah memberi kebenaran kepada mana-mana pihak untuk mengeluarkan kad vaksinasi. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Isu fitnah Siti Nordiana – 5 sekawan serah kepada peguam
Oleh HANISAH SELAMAT

27 Julai 2021, 9:15 pm
PETALING JAYA – Genap 48 jam dituntut membuat permohonan kepada Siti Nordiana berhubung isu fitnah, lima sekawan termasuk Lan Solo dan isterinya, Nur Sheila Hassim bersama tiga lagi penama lain menyerahkan tindakan selanjutnya kepada peguam, semalam.
Perkara itu dimaklumkan menerusi kenyataan media secara bersama yang turut mewakili penyanyi Syura Badron, jurusolek, Aida G; dan pegawai perhubungan awam syarikat rakaman FMC, Sam Samin.
Masing-masing mengakui sudah menerima notis yang dikemukakan penyanyi lagu Hati Mu Miliki itu menerusi peguam Abang Azlan dari Abang Azlan & Associates.
“Kami ambil maklum tentang tindakan notis tuntutan yang telah di ambil oleh pihak Siti Nordiana terhadap kami berlima.
“Kami juga telah menyerahkan perkara ini kepada peguam kami untuk tindakan selanjutnya.
Apa-apa tindakan atau respons yang bakal menyusul, akan kami maklumkan berdasarkan nasihat daripada peguam kami,” kata mereka.

Terdahulu, Siti Nordiana memberi tempoh selama 48 jam kepada lima individu itu membuat permohonan maaf berhubung isu tuduhan fitnah yang dilemparkan kepadanya menerusi satu sesi siaran langsung Instagram pada 20 Julai lalu melibatkan mereka berlima.
Jika gagal berbuat demikian, mereka bakal berdepan tuntutan saman atas dakwaan menyebarkan fitnah sehingga menjejaskan nama dan reputasi Siti Nordiana atau Nana sebagai artis.
Pada sesi IG Live  berkenaan, Nur Sheila mendakwa, Nana dan pengurusnya, Anas Osman menyebarkan cerita tidak baik mengenainya dan Lan kepada rakan, selain menuduh mereka menumpang populariti penyanyi itu.
Dakwa Nur Sheila lagi, hampir semua kenalan di stesen televisyen bercakap perkara sama dan bertanya mengenai isu perbalahan mereka.
Susulan itu Nana melalui peguamnya membuat satu laporan di Ibu Pejabat Polis Daerah (IPD) Cheras sekitar pada 23 Julai lalu. – K! ONLINE


Terkesan lockdown, lelaki mahu jual buah pinggang dan darah
Oleh KOSMO!

27 Julai 2021, 8:30 pm
JAKARTA – Seorang lelaki dari Jogjakarta, Indonesia meraih simpati netizen selepas gambar sepanduk  menyatakan kesanggupannya menjual buah pinggang dan darah untuk mendapatkan sedikit wang, tular di laman Twitter semalam.
Menurut portal Suara.com, lelaki dikenali sebagai Yitno itu berkata Perintah Pembatasan Kegiatan Masyarakat (PPKM) darurat akibat Covid-19 telah menjejaskan pendapatannya.
Justeru, dia sanggup menjual sebelah buah pinggang dan darahnya buat mereka yang memerlukan atau mahu membelinya.
“Sanggup menjual darah dan sebelah buah pinggang bagi mereka yang memerlukan. Sila hubungi Pak Yitno di talian tertera,” tulis sepanduk itu.
Menurut keterangan gambar di twitter, sepanduk itu dipacak di simpang empat XT Square, Kota Jogja.
“Ada penduduk terdesak mahu jual buah pinggang dan darah demi mendapatkan sejumlah wang.

“Adakah situasi ini dikatakan pemerintah masih di bawah kawalan,” tulis keterangan itu lagi.
Sementara itu, Ketua Polis Kulon Prog, Asisten Komisioner Tartono memaklumkan bahawa pihaknya sudah menjejaki Yitno dan menyumbangkan sedikit bantuan bagi meringankan bebannya.
“Yitno adalah bekas banduan yang sukar mendapat pekerjaan maka disebabkan itu, dia terdesak mahu menjual organ badan.
“Pihak kami telah memberi sedikit sumbangan meskipun dia bekas penjenayah. Apa yang penting, dasar keperimanusiaan antara kita semasa pandemik ini,” ujar Tartono. – Agensi


Promosi mi ramen buat rakyat Indonesia kecuali Jokowi
Oleh KOSMO!

27 Julai 2021, 9:00 pm
JAKARTA – Sebuah warung makanan di Kabupaten Garut, Jawa Barat mendapat perhatian netizen apabila menawarkan promosi hidangan yang unik.
Warung Ramenjangar 69 yang menjual mi ramen itu membuat promosi beli satu percuma satu kepada semua pelanggan kecuali seorang iaitu Presiden Indonesia,  Joko Widodo atau Jokowi.
“Promosi hebat  mi ramen istimewa dengan harga diskaun. Semua orang dipelawa menikmati promosi beli satu percuma satu kecuali Tuan Presiden (Jokowi),” tulis kain rentang tersebut.
Namun begitu, kain rentang promosi itu diturunkan tidak lama selepas dipasang apabila pihak polis dilaporkan mengunjungi warung berkenaan.
Kisah tersebut mengundang banyak komen daripada pengguna media sosial dan memberitahu penjual agar tidak melakukan promosi keterlaluan.
“Guna nama Presiden Jokowi, akhirnya terima padah,” tulis seorang warga net. – Agensi


Pandelela sebut sesuatu, ramai anggap ‘Malaysia spirit’
Oleh ZULKIFLI MANZOR

27 Julai 2021, 8:04 pm
PETALING JAYA – Tindak balas spontan penerjun negara, Pandalela Rinong dengan menyebut perkataan ba** sebaik melihat keputusan akhir yang dipaparkan di papan markah acara terjun pada aksi final Sukan Olimpik Tokyo 2020 mencuit hati netizen.
Walaupun butiran sebenar perkataan itu tidak kedengaran, namun netizen mengandaikan Pandelela telah menyebut ba** berdasarkan gerakan bibir pemenang pingat perak pada Sukan Olimpik Rio de Janeiro pada 2016 itu.
Sebaik melihat vidoe tersebut, ramai netizen menyatakan ia suatu perbuatan yang spontan dan sinonim dengan rakyat Malaysia.
“Malaysia sangat, go girl, that Malaysia spirit (ini semangat Malaysia),” komen beberapa netizen.
Rakaman pendek itu kemudian tular di media sosial hari ini sebaik Pandalela menamatkan aksi final 10 meter platform seirama bersama Leong Mun Yee.
Bagaimanapun tidak dapat dipastikan sama ada Pandalela betul-betul menyebut perkataan itu kerana audionya tidak berapa jelas.

Rata-rata rakyat Malaysia namun berpendapat jika benar Pandalela menyebut perkataan itu adalah secara tidak sengaja.
Pada aksi itu, Pandelela dan Mun Yee meraih tempat kelapan.
Kebanyakan pengguna media sosial memberi kata-kata semangat dan melahirkan rasa bangga terhadap pencapaian dua atlet berkenaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Putrajaya rekod kes positif tertinggi hari ini
Oleh MOHD. HUSNI MOHD. NOOR

27 Julai 2021, 7:48 pm
PUTRAJAYA – Sebanyak 122 kes positif Covid-19 yang dikesan di Wilayah Persekutuan Putrajaya hari ini adalah kes harian tertinggi pernah direkodkan.
Pusat Penyelarasan dan Pengurusan Covid-19 Wilayah Persekutuan (CCMC-WP)  berkata, 13 kes dikesan daripada dua kluster iaitu dua kes pekerja di sebuah pusat beli-belah dan 11 kes adalah daripada kluster baru yang dikesan di sebuah taska di Presint 6 di sini.
“Selain itu, 80 kes lain pula adalah jangkitan kontak rapat. Daripada jumlah ini, 47 kes adalah kontak rapat melibatkan 17 keluarga manakala 33 lagi adalah kontak rapat tempat kerja.
“Sebanyak 29 kes pula adalah kes sporadik yang dikesan menerusi saringan bergejala dan survelan di fasiliti kesihatan,” katanya menerusi kenyataan akhbar hari ini.
Katanya, Presint 9 mencatatkan jumlah tertinggi iaitu sebanyak 27 kes diikuti oleh Presint 11 (18 kes dan Presint 6 (15 kes) dengan majoriti kes di Presint 16 adalah daripada PPAM Larai berikutan pengesanan kluster baru di Taska Kids Castle.
“Sebanyak 118 kes dikesan di Putrajaya adalah kategori 1 dan 2 iaitu samada tidak bergejala atau bergejala ringan manakala empat kes  mengalami radang paru-paru iaitu kategori 4 dan baki 64 kes adalah dalam kategori 3, 4 dan 5,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rentas negeri cetus tiga kluster di Pantai Timur
Oleh NOR IDAYU BOSRO

27 Julai 2021, 7:29 pm
PUTRAJAYA – Tiga kluster komuniti melibatkan aktiviti rentas negeri dikesan di tiga negeri Pantai Timur melibatkan Terengganu, Kelantan dan Pahang.
Kluster tersebut ialah Kluster Kampung Anak Ikan di Besut, Terengganu (29 kes); Kluster Kampung Hutan Puteh di Machang, Kelantan (13 kes) dan Kluster Paya Keladan di Temerloh, Pahang (26 kes).
Lampiran rumusan kluster yang disertakan dengan kenyataan Ketua Pengarah Kesihatan menyebut, kes indeks Kluster Kampung Anak Ikan mempunyai sejarah merentas negeri dari Terengganu ke Pahang pada 11 hingga 15 Julai lepas.
“Kes indeks ini merupakan lelaki berumur 31 tahun yang dilaporkan positif Covid-19 pada 21 Julai selepas bergejala pada 17 Julai lalu,” katanya di sini hari.
Menurut rumusan itu, Kluster Kampung Hutan Puteh pula melibatkan kes indeks yang mempunyai sejarah merentas negeri dari Kelantan ke Selangor pada 12 hingga 17 Julai lepas.
“Kes indeks bagi kluster ini merupakan lelaki, berumur 38 tahun yang dilaporkan positif pada pada 21 Julai hasil saringan kontak rapat,” katanya.

Sementara itu, Kluster Paya Keladan pula melibatkan kes indeks yang mempunyai sejarah merentas negeri dari Pahang ke Kelantan pada 12 hingga 14 Julai lepas.
“Kes indeks ini berumur 26 tahun yang dilaporkan positif pada 19 Julai selepas bergejala pada 14 Julai,” katanya.
Katanya, nama kluster terlibat merujuk kepada lokaliti di mana penularan kes-kes dilaporkan berlaku berlaku iaitu di Kampung Anak Ikan, Besut dan Kampung Hutan Puteh, Machang.
Ketiga-tiga kluster tersebut merupakan antara 42 kluster baharu yang dikesan hari ini termasuk 12 kluster komuniti. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Raih satu emas lepas dua kali kena Covid-19
Oleh KOSMO!

27 Julai 2021, 8:10 pm
PERENANG  Great Britain, Tom Dean mendedahkan, dia pernah mengalami jangkitan Covid-19 sebanyak dua kali selepas muncul atlet pertama negara itu menjuarai acara gaya bebas dalam tempoh 113 tahun.
Atlet berusia 21 tahun itu pada mulanya mungkin tidak mengambil bahagian dalam Sukan Olimpik Tokyo 2020 selepas dijangkiti Covid-19 pada September tahun lalu sebelum sekali lagi ‘diserang’ virus sama awal Januari lalu.
Bagaimanapun, Dean sempat pulih sepenuhnya untuk temasya Tokyo 2020 sebelum dia menampilkan ‘renangan bersejarah’ dengan memenangi pingat emas 200 meter (m) gaya bebas di Pusat Akuatik Tokyo hari ini.
“Saya dijangkiti Covid-19 sebanyak dua kali dalam tempoh 12 bulan terakhir. Kali pertama tidaklah begitu teruk tetapi serangan kedua betul-betul sakit dan teruk.
“Saya mengasingkan diri dalam tempoh dua hingga tiga bulan sebelum pemilihan Olimpik pada April lalu. Ia tidaklah mengancam nyawa tetapi sudah tentu saya amat bimbang dengan keadaan dan masa depan saya.
“Saya tak dapat buat apa-apa kerana hanya terkurung dalam pangsapuri sendiri. Jadi, saya fikir pingat emas Olimpik adalah berjuta-juta batu jauhnya daripada genggaman saya,” kata Dean.

Namun, siapa sangka dua kali dijangkit Covid-19 masih berupaya mencatatkan satu minit 44.22 saat (s) untuk meraih pingat emas dengan kemenangan dramatik ke atas rakan senegaranya, Duncan Scott di tempat kedua dengan masa 1:44.26s.
Pingat gangsa pula dimenangi perenang Brazil, Fernando Scheffer dengan catatan 1:44.66 yang merupakan rekod baharu benua Amerika Selatan. – AGENSI


465 ditahan, 60 premis diarah tutup
Oleh AMREE AHMAD

27 Julai 2021, 8:12 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan seramai 465 diberkas dengan 438 daripadanya dikompaun manakala 27 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 60 premis meliputi masing-masing 12 kilang, 40 premis perniagaan dan lapan tapak pembinaan juga diarahkan tutup oleh pasukan Task Force Operasi Pematuhan kerana didapati masih lagi ingkar SOP.
“Pasukan tersebut semalam melakukan pemeriksaan ke atas 1,736 kilang, 15,572 premis perniagaan, 990 tapak pembinaan dan 344 asrama penempatan pekerja,” kata beliau dalam kenyataan hari ini.
Beliau memberitahu, seramai 14 pendatang tanpa izin turut ditahan dan empat kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Israel guna video seksi askar wanita untuk pulihkan imej
Oleh KOSMO!

27 Julai 2021, 8:00 pm
TEL AVIV, ISRAEL – Tentera Israel dikecam netizen kerana berkongsi beberapa video yang memaparkan askar wanitanya berpakaian seksi bagi menggambarkan kononnya mereka bukan pihak yang kejam, lapor akhbar The Sun semalam.
Video yang dimuat naik di akaun TikTok Tentera Pertahanan Israel (IDF) itu menunjukkan beberapa wanita seksi yang didakwa askar Israel sedang menari sambil memegang senjata api.
Salah seorang daripada mereka, Natalia Fadeev, mendakwa dia bertugas sebagai polis simpanan IDF selama tiga tahun.
Dalam satu klip videonya, wanita itu menuduh penduduk Palestin memalsukan kematian untuk mendapat perhatian pihak media.
“Saya berbangga kerana berkhidmat sebagai polis tentera selama tiga tahun di IDF. Sekarang sila beritahu saya, adakah saya kelihatan seperti seseorang yang sanggup mencederakan orang awam yang tidak bersalah?
“Berhenti menyebarkan penipuan mengenai Israel. Kami mempunyai anggota tentera yang paling bermoral!” tulis wanita itu dalam satu daripada hantarannya.

Video-video yang dimuat naik menerima kecaman netizen yang meluahkan rasa marah mereka atas kezaliman Israel terhadap penduduk Palestin selain ada yang mempersoalkan ketulenan status wanita-wanita itu sebagai tentera.
“Adakah anda seorang tentera? Tentera tidak bermain TikTok,” tulis seorang netizen.
“Berapa ramai orang yang kamu telah tembak?” kata seorang lagi pengguna. – AGENSI


Aaron-Wooi Yik sahkan slot suku akhir
Oleh MUHAMMAD HELMEE RAMLI

27 Julai 2021, 7:57 pm
BEREGU lelaki negara, Aaron Chia-Soh Wooi Yik memastikan tempat di pentas suku akhir Sukan Olimpik Tokyo 2020 selepas menewaskan pasangan Kanada, Jason Ho Shue-Nyl Yakura sebentar tadi.
Pada aksi terakhir Kumpulan D yang berlangsung di Musashino Forest Sports Plaza, beregu No.9 dunia itu tidak berdepan masalah untuk menang 21-15, 21-13 biarpun berdepan tentangan sengit.
Justeru, Aaron-Wooi Yik terus menggalas misi bagi memastikan kontinjen Malaysia membawa pulang kilauan pingat emas pertama negara pada temasya sukan empat tahun sekali itu.
Kemenangan itu menyaksikan beregu negara menamatkan saingan Kumpulan D sebagai naib juara di belakang gandingan No.2 dunia dari Indonesia, Mohammad Ahsan-Hendra Setiawan. – K! ONLINE


Felda Kenanga Jengka 7 sekali lagi kena PKPD
Oleh AMREE AHMAD

27 Julai 2021, 7:53 pm
PUTRAJAYA – Selepas pernah dikenakan Perintah Kawalan Pergerakan Diperketatkan (PKPD) awal bulan lalu, Felda Kenanga Jengka 7 sekali lagi diletakkan arahan sama mulai Khamis ini berkuat kuasa sehingga 11 Ogos ini.
April lalu, seramai 200 orang yang meliputi 40 keluarga di skim tanah itu terpaksa menyambut Ramadan dalam keadaan dikuarantin susulan penularan ketika mesyuarat di Felda tersebut dan kemudian diwartakan PKPD dari 11 hingga 14 Jun lalu ekoran Kluster Rantau Kenanga disebabkan anak peneroka yang balik untuk menyambut Hari Raya Aidiilfitri.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 34 lokaliti di negara ini juga bakal dikenakan PKPD secara serentak antaranya di Ladang Kerilla, Jajahan Tanah Merah, Kelantan; manakala di Johor melibatkan asrama pekerja tapak pembinaan di Taman Bukit dalam Daerah Kluang serta Kampung Pertanian dan Kampung Separa, Mukim Senai, Daerah Kulai.
“Di Sarawak, empat lokaliti dalam Bahagian Kuching turut dikenakan perintah sama iaitu Kampung Jawa Batu 12, Kampung Bumbok dan Kampung Telaga Air,” katanya dalam kenyataan hari ini.
Hishammuddin menambah, Sabah paling banyak lokaliti dilaksanakan PKPD dengan 11 daripadanya terletak di daerah Kota Kinabalu meliputi Kampung Unggun, Kampung Kalasanan, Kampung Tebobon, Kampung Pulau Penampang, Taman Bukit Setia, Taman Putera Jaya, Bandar Sierra, Bandaran Segama, Plaza Kingfisher, Polytechnic Commercial Centre serta Lorong Cina 1, 2 dan 3.
Katanya, ia turut melibatkan daerah Penampang, lapan lokaliti iaitu Kampung Nabangkung, Kampung Sarapung Kolopis, Kampung Ramayah, Kampung Tuunon, Taman Vistan Kiranau, Vista Minitod, Country Height Fasa 1 dan Cyber City Fasa 1.

“Empat lokaliti pula terletak di daerah Beaufort iaitu Kampung Lumadan, Kampung Kebulu Petani, Kampung Beaufort Selatan dan Taman Arjuna, selebihnya dalam Bahagian Tawau iaitu Kampung Blok 31, Kampung Tanjung Batu Darat dan Kampung Darat Inderasabah serta Perumahan Ladang Tinabau, Kinabatangan, Bahagian Sandakan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki murung ditemui lemas dalam tali air
Oleh ROSALWANI CHE SOH

27 Julai 2021, 8:27 pm
TUMPAT – Hajat seorang lelaki yang mengalami kemurungan untuk berubat di rumah bapa saudaranya tidak kesampaian apabila dia ditemui lemas di dalam tali air di Kampung Simpangan di sini hari ini.
Mangsa, Mohd. Sakri Ashari, 26, yang berasal dari Kampung Paya Ular Bunut Susu, Pasir Mas pergi ke rumah bapanya saudaranya seorang diri.
Menurut sumber, mangsa dikatakan mahu berubat masalah kemurungannya dengan pengamal perubatan tradisional di kampung berhampiran rumah bapa saudaranya.
Katanya, bagaimanapun, mangsa tidak muncul sehingga menyebabkan bapa saudaranya pergi mencari lelaki itu di kawasan berhampiran rumahnya kira-kira pukul 10 pagi tadi.
“Mangsa didapati tiada di rumah, namun bapa saudaranya menemui seliparnya di kawasan tali air berhampiran rumahnya kira-kira pukul 12 tengah hari.
“Pihak bomba telah menjalankan operasi menyelamat dan mangsa ditemui kira-kira pukul 3.10 petang tadi,” katanya di sini hari ini.

Sementara itu, Ketua Polis Daerah Tumpat, Superintendan Ab. Rashid Mat Daud ketika dihubungi mengesahkan kejadian dan mayat mangsa telah dibawa ke Hospital Tumpat sebelum dihantar ke Hospital Raja Perempuan Zainab II, Kota Bharu untuk dibedah siasat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dilamar setelah tewas aksi Olimpik
Oleh KOSMO!

27 Julai 2021, 8:30 pm
TOKYO – Atlet lawan pedang Argentina, Maria Belen Perez Maurice dilamar jurulatihnya selepas mengalami kekalahan di Sukan Olimpik Tokyo 2020 bagi acara tersebut semalam.
Perez Maurice dilamar jurulatihnya yang juga teman lelakinya, Lucas Guillermo Saucedo setelah 17 tahun bersama secara langsung sejurus tewas di peringkat 32 kepada Anna Marton dari Hungary.
Atlet berusia 36 tahun itu sedang ditemuramah oleh sebuah stesen televisyen Argentina dan Saucedo muncul di belakang atlet itu sambil memegang nota ‘Sudikah anda berkahwin dengan saya?’
Perez Maurice berkata, dia kemudian berpaling arah belakang badannya setelah disuruh wartawan itu dan terkejut sambil mengucapkan setuju kepada Saucedo.
“Mereka (wartawan) menyuruh saya menoleh ke belakang, dan dia memegang nota itu. Saya terkejut dan lupa semuanya.
“Kami sangat gembira. Kami merupakan pasangan serasi. Sudah pasti kami bertengkar tetapi kami saling memerlukan dan menyayangi antara satu sama lain.

“Kami juga ingin menghabiskan hidup kami bersama dan akan meraikannya di Buenos Aires,” katanya.
Tambah Perez Maurice, mereka pernah mengadakan perbincangan untuk berkahwin sebelum ini tetapi tidak menyangka akan menerima lamaran seperti itu.
Dalam pada itu, pasangannya, Saucedo menyatakan dia sudah terfikir berkenaan cadangan itu malam sebelum dia melamar.
Jelasnya, dia terdetik untuk melamar Perez Maurice sebagai motivasi kepada atlet itu yang tewas perlawanan itu, namun berbekalkan helaian kertas yang dicetak dari oleh seorang sukarelawan, walaupun tanpa cincin dia terus melakukannya.
“Saya amat mencintainya dan ketika kalah dalam pertandingan, dia sangat sedih. Jadi, mungkin cara ini boleh menaikkan kembali semangatnya,” ujarnya.
Dalam pada itu, pasangan tersebut bertemu di dalam sukan lawan pedang dan Saucedo pernah mewakili Argentina sebelum menjadi jurulatih.
Saucedo pertama kali melamar Perez Maurice pada tahun 2010 tetapi atlet itu menolaknya kerana menganggap dia terlalu muda untuk menerimanya pada masa itu. – AGENSI


Tajuddin dikompaun lagi
27 Julai 2021, 7:01 pm
KUALA LUMPUR – Ahli Parlimen Pasir Salak, Datuk Sri Tajuddin Abdul Rahman dikenakan kompaun hari ini susulan tidak memakai pelitup muka ketika bersembang bersama seorang individu lain di ruang legar Parlimen, dekat sini semalam.
Ketua Polis Daerah Sentul, Asisten Komisioner Beh Eng Lai berkata, satu notis kompaun telah dikeluarkan terhadap beliau pada pukul 1 tengah hari ekoran pelanggaran prosedur operasi standard (SOP) Perintah Kawalan Pergerakan (PKP).
“Terdahulu polis menyedari gambar itu tular pada pukul 10 pagi hari ini melalui sebuah mesej yang dimuat naik oleh pemilik akaun Twitter @sultanoftasik.
“Pemilik memaparkan Tajuddin telah melanggar SOP PKP dengan tidak memakai pelitup muka di lokasi,” ujarnya dalam satu kenyataan hari ini.
Jelasnya, hasil siasatan yang dijalankan mendapati beliau (Tajuddin) berada di lokasi kerana menghadiri Sidang Mesyuarat Khas Ahli Dewan Rakyat, semalam.
“Pada hari yang sama, lebih kurang pukul 2.30 petang, beliau didapati tidak memakai pelitup muka sewaktu sedang bersama dengan seorang individu lain di ruang legar Parlimen,” ujarnya.

Katanya, orang ramai dinasihati agar sentiasa mematuhi SOP PKP dengan memakai pelitup muka dan mengamalkan penjarakan fizikal ketika berada di tempat awam dalam usaha memutuskan penularan jangkitan pandemik Covid-19.
Sebelum ini, bekas Pengerusi Prasarana Malaysia Berhad (Prasarana) itu pernah dikompaun RM1,500 kerana melanggar SOP PKP susulan tidak memakai pelitup muka ketika mengadakan sidang akhbar pada 25 Mei lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kematian Covid-19 masih lebih 200 kes
Oleh SITI A'ISYAH SUKAIMI

27 Julai 2021, 6:40 pm
PUTRAJAYA – Dua hari berturut-turut negara merekodkan sebanyak 207 kes kematian menjadikan jumlah kes kematian Covid-19 terkini berjumlah 8,408 kes.
Menurut ciapan Twitter Kementerian Kesihatan, kes aktif dengan kebolehjangkitan pula mencatatkan sebanyak 170,224 kes termasuk 1,023 kes sedang dirawat di Unit Rawatan Rapi dan 524 kes memerlukan bantuan pernafasan.
“Kes baharu merekodkan sebanyak 16,117 kes termasuk 26 kes import, menjadikan jumlah kes positif terkini sebanyak 1,044,071 kes.
“Terdapat 11,526 kes sembuh hari ini dan jumlah kes sembuh terkini sebanyak 865,439 kes,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hapuskan jawatan kontrak di KKM
Oleh NOR AINNA HAMZAH

27 Julai 2021, 6:36 pm
SEREMBAN – Majlis Presiden Dan Setiausaha Agung (Mapsu) Gabungan Kesatuan Sekerja Di Dalam Kementerian Kesihatan Malaysia (KKM) memohon supaya sistem perjawatan kontrak dihapuskan.
Presidennya, Nor Hayati Abd Rashid berkata, selain itu pihaknya juga memohon agar jawatan kontrak terutamanya di kumpulan pelaksana turut diserap ke jawatan tetap.
Menurutnya, Mapsu terdiri daripada 21 buah kesatuan gabungan di bawah KKM terdiri dari lebih 70,000 ahli melibatkan berbagai kategori jawatan.
“Ahli Mapsu majoriti adalah petugas barisan hadapan yang turut sama berjuang melawan Covid-19. Mapsu berharap pihak kerajaan dapat memastikan skim perjawatan di kumpulan pelaksana turut diberi perhatian. Penyerapan jawatan kontrak Pegawai Perubatan, Pegawai Pergigian dan Pegawai Farmasi tidak mengecilkan bilangan jawatan lain dalam KKM.
“Jawatan lain juga amat penting dalam penyampaian perkhidmatan kesihatan yang berkesan di Malaysia,” katanya dalam satu kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bekalan tidak terusik bongkar kematian pesakit Covid-19
Oleh NUR ALINA HASSAN

27 Julai 2021, 7:08 pm
TANGKAK – Seorang pesakit Covid-19 yang sedang menjalani kuarantin kendiri ditemui meninggal dunia di kediamannya di Jalan Bayan, Kampung Kenangan Tun Syed Nasir, di sini, pagi hari ini.
Ketua Balai Bomba dan Penyelamat Tangkak, Penolong Penguasa Bomba Rafiah Aziz berkata, kematian lelaki itu yang dikenali sebagai Zuraimi Abd. Aziz, 51 disedari oleh anak saudaranya apabila menemui mangsa tidak sedarkan diri ketika menghantar bekalan makanan.
“Anak saudara mangsa berasa curiga kerana bekalan makanan yang dihantar sebelum ini juga belum disentuh, justeru dia menjenguk dari tingkap untuk melihat keadaan mangsa sebelum mendapati bapa saudaranya itu hanya terbaring dan tidak sedarkan diri.
“Anak saudaranya bertindak menghubungi pihak berkuasa dan menyerahkan kunci kediaman kepada pihak bomba untuk melihat keadaan mangsa.
“Pegawai perubatan yang datang kemudian mengesahkan mangsa disahkan positif Covid-19 dan telah meninggal dunia. Mangsa seterusnya diserahkan kepada pihak polis untuk tindakan lanjut,” katanya ketika dihubungi. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ibu maut bersama bayi enam bulan
Oleh NUR NABILAH RAHMAT

27 Julai 2021, 6:50 pm
KLUANG – Seorang ibu dan bayi perempuan berusia enam bulan maut manakala tiga yang lain cedera dalam kemalangan membabitkan dua kenderaan di Ladang CEP Simpang Renggam, petang hari ini.
Dalam kejadian pada pukul 2 petang itu, mangsa, Norashidah Zakaria, 35, dan anaknya, Azrah Hanan Muhammad Shahril meninggal dunia di tempat kejadian.
Manakala mangsa yang cedera pula dikenali sebagai Muhammad Shahril Amran, 37, Manja Jaafar, 55, dan Mohd. Zul Shahri, 56.
Menurut Komander Operasi Pegawai Bomba Kanan II Affendi Mustafa, Pusat Gerakan Operasi (PGO) Negeri Johor menerima panggilan kecemasan kemalangan jalan raya melalui talian MERS999 dan sebuah jentera FRT dari BBP Renggam dengan kekuatan keseluruhan seramai enam anggota
telah dihantar ke tempat kejadian.
“Setibanya Pasukan Keluaran Operasi (PKO) di tempat kejadian didapati benar berlaku kemalangan jalan raya melibatkan dua buah kereta jenis Proton Wira dan sebuah kereta jenis Nissan Cefiro.
“Kereta Proton Wira tersebut dipercayai dari arah Simpang Renggam ke Kluang manakala Kereta Nissan Cefiro dari arah bertentangan.

“Terdapat dua mangsa telah dibawa ke Hospital Enche’ Besar Hajjah Khalsom Kluang oleh orang awam sebelum ketibaan pihak bomba dan terdapat tiga mangsa yang tersepit di dalam kenderaan,” katanya ketika dihubungi hari ini. – K! ONLINEJika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Geng’ monyet bergaduh kerana krisis makanan
Oleh KOSMO!

27 Julai 2021, 6:30 pm
LOPBURI, THAILAND – Dua kawanan monyet liar bergaduh di tengah jalan di bandar Lopburi, Thailand akibat kekurangan makanan berpunca daripada pandemik Covid-19, lapor portal berita MailOnline semalam.
Monyet-monyet tersebut biasanya diberi makan oleh pelancong, namun wabak Covid-19 mengakibatkan kehadiran pelancong hampir tiada.
Daripada satu video yang dimuat naik di internet, dua kawanan monyet tersebut dilihat bergaduh di hadapan sebuah tokong lama.
Kedua-dua kumpulan monyet itu kemudian beredar dan bergaduh pula di sebuah simpang yang sibuk dengan kenderaan  sehingga memaksa pemandu kereta dan penunggang motosikal berhenti selama beberapa minit.
Dalam pertempuran tersebut, beberapa ekor monyet  melompat untuk  menunjukkan kekuatan  sebelum mula berlawan sesama sendiri.
“Saya sedang berada di dalam sebuah bangunan berhampiran dengan tokong ketika saya terdengar bunyi bising daripada monyet-monyet itu. Terdapat begitu banyak monyet di atas jalan.

“Saya dapat melihat monyet-monyet itu sedang bergaduh. Ia kemudiannya berlari ke arah jalan dan mula berlawan,” kata seorang saksi, Khun Itiphat. – Agensi


Beruang paling sedih di dunia ‘dipenjara’ 30 tahun
Oleh KOSMO!

27 Julai 2021, 7:00 pm
YEREVAN, ARMENIA – Sekumpulan aktivis haiwan berusaha untuk membebaskan seekor beruang buta digelar ‘beruang paling sedih di dunia’ yang menghabiskan usianya terkurung di dalam sebuah sangkar, lapor akhbar Daily Star semalam.
Menurut Penyelamat Haiwan Antarabangsa (IAR), beruang coklat bernama Nelson itu dikurung di dalam sangkar sejak kecil dengan ia diberikan cuma sedikit makanan serta minuman.
Pemiliknya dikatakan mengabaikan keperluan harian Nelson.
Keadaan tersebut menjadikan haiwan liar itu menderita, malah gigi Nelson patah ketika menggigit besi sangkar selain mengalami radang sendi dan buta kira-kira dua tahun lepas.
Ketua Eksekutif IAR, Alan Knight berkata, beruang tersebut telah dikurung di dalam sangkar selama 30 tahun.
“Ia mengalami penderitaan mental dan fizikal akibat diseksa dengan cara dikurung di dalam sangkar  kecil tanpa ada apa-apa untuk menghiburkannya.

“Ia hanya berjalan mundar-mandir di dalam sangkar tersebut selama ini, giginya patah kerana menggigit besi sangkar dan kira-kira dua tahun lepas, ia menjadi buta. Ia turut mengalami sakit-sakit sendi dan kini hidup dalam kegelapan,” katanya.
Sementara itu, dalam satu kenyataan yang dikeluarkan semalam, IAR menggesa kerajaan Armenia untuk memaksa pemilik Nelson, Armen Tadevosyan membebaskan haiwan tersebut.
“Tindakan mengurung Nelson tidak sepatutnya berakhir dengan kematian. Masih ada masa untuk beruang tersebut mengenali erti kebaikan dan belas kasihan,” kata Knight. – Agensi


Enggan berhenti di SJR angkara ‘lalok’
27 Julai 2021, 6:16 pm
KUALA LUMPUR – Akibat takut dan cemas menyebabkan dua lelaki positif dadah enggan berhenti di sekatan jalan raya (SJR) dan memecut laju kenderaan di Jalan Parlimen, dekat sini semalam.
Bagaimanapun kedua-dua lelaki berumur 25 tahun yang menaiki kereta jenis Perodua Alza berjaya ditahan tidak jauh dari lokasi.
Ketua Polis Daerah Dang Wangi, Asisten Komisioner Mohamad Zainal Abdullah berkata, kejadian berlaku sekitar pukul 11.50 pagi ketika suspek enggan memberhentikan kenderaan ketika melalui Jalan Parlimen sebaik diminta anggota polis yang bertugas.
“Suspek bagaimanapun membuat pusingan U tidak jauh dari pintu masuk Parlimen dan memecut laju menuju Jalan Mahameru.
“Menyedari perbuatan itu, polis yang sedang menjalankan Ops Parlimen segera mengejar kenderaan dinaiki suspek dan berjaya menahannya tidak jauh dari lokasi SJR,” ujarnya dalam kenyataan hari ini.
Jelasnya, hasil pemeriksaan lanjut mendapati suspek berada di bawah pengaruh dadah dan cemas selepas terserempak dengan SJR polis.

“Semakan mendapati suspek memiliki rekod lampau berkaitan kesalahan jenayah dan penyalahgunaan dadah.
“Ujian saringan air kencing juga mendapati suspek positif metaphetamine dan direman selama tiga hari untuk membantu siasatan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Van bawa dua OKT ke mahkamah terlibat kemalangan
Oleh ROHANA MOHD. NAWI

27 Julai 2021, 6:22 pm
KOTA BHARU – Sebuah van polis yang membawa dua orang kena tahan (OKT) terlibat dalam kemalangan dengan sebuah kenderaan pelbagai guna (MPV) di Kampung Beta Hulu di sini hari ini.
Dalam kejadian pada pukul 9.40 pagi itu, seorang pegawai penyiasat berpangkat Inspektor berusia 32 tahun dan wanita berusia 19 tahun yang merupakan pemandu MPV jenis Toyota Innova hanya mengalami kecederaan ringan.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, pegawai polis menaiki van jenis Toyota Hiace dipandu anggota berpangkat Lans Koperal, dua anggota pengiring dan dua OKT dari Ibu Pejabat Polis Daerah Kuala Krai.
Katanya, van itu sedang dalam perjalanan dari arah Kemubu ke Kompleks Mahkamah Kota Bharu di sini atas urusan pertuduhan terhadap kedua-dua OKT.
“Apabila tiba di lokasi kejadian, MPV jenis Toyota Innova yang dipandu wanita itu dipercayai keluar dari simpang sebelah kiri jalan secara mengejut.
“Insiden itu menyebabkan van polis tidak sempat brek ekoran jarak terlalu dekat sebelum merempuh bahagian pintu bahagian pemandu MPV berkenaan,” katanya ketika dihubungi Kosmo! hari ini.

Abdul Rahim berkata, dalam kemalangan itu, pegawai penyiasat hanya luka ringan pada tangan kiri, pemandu MPV cedera pada bahagian kaki manakala tiga anggota polis dan dua OKT tidak mengalami sebarang kecederaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jururawat kongsi kisah seram ‘diusik’ dalam ambulans
Oleh KOSMO!

27 Julai 2021, 7:18 pm
PETALING JAYA – Seorang jururawat melalui pengalaman menyeramkan apabila video yang dirakam ketika dia berada di dalam sebuah ambulans mengandungi suara wanita bersenandung sedangkan ketika itu dia berada seorang diri.
Kejadian yang berlaku pada 17 Julai lalu itu hanya disedari oleh jururawat wanita berkenaan ketika dia memainkan semula rakaman tersebut semasa dia hendak memadamkan vidoe yang dirakam di dalam telefon bimbitnya.
Pengalaman menyeramkan itu didakwa berlaku ketika jururawat itu dalam perjalanan pulang ke Hospital Seberang Jaya dari Hospital Kepala Batas pada pukul 4 pagi.
Video berkenaan dimuatnaik di laman TikTok jururawat berkenaan.
Katanya, ketika kejadian dia berada bersendirian di bahagian belakang ambulans manakala pemandu ditemani seorang pembantu perubatan lelaki.
“Video ini kami (saya) rakam minggu lepas masa pergi kerja syif malam. Entah kenapa rajin pula rakam.

“Hari ini (22 Julai) kami rasa hendak padam video ini. Lagi pun niat nak muat naik status malam tu sebab ketika itu kami terlalu penat,” tulisnya di dalam video tersebut.
Bagaimanapun tambahnya, bila menonton semula, dia terkejut apabila mendengar suara wanita seakan suaranya sedang bersenandung dengan nada mengikut rentak lagu.
“Sumpah itu bukan suara kami. Kami seorang saja di belakang masa itu. Taubat lah kami tidak mahu rakam-rakam lagi lepas ini,” katanya.
Menurut jururawat itu, ketika itu dia begitu keletihan dan keadaan di dalam ambulans panas hingga menyebabkan dia berpeluh.
Rata-rata netizen meninggalkan komen berasa simpati dengan jururawat berkenaan yang ‘diusik’ namun ada juga yang berjenaka: “benda-benda macam ni percaya. Tuhan dan Covid-19 tak mahu percaya pula,” kata @FellowJollow
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tetap berbangga dengan Pandelela, Mun Yee
Oleh SITI AMINAH MOHD YUSOF

27 Julai 2021, 6:11 pm
PETALING JAYA – Ramai memuji dua penerjun negara Pandelela Rinong dan Leong Mun Yee biarpun mereka sekadar meraih tempat kelapan pada Sukan Olimpik Tokyo 2020 ketika aksi final 10 meter platform seirama, hari ini.
Nama Mun Yee menjadi sohor kini di laman Twitter dan diulang kicau lebih 18,000 kali hari ini dengan kebanyakan pengguna media sosial memberi kata-kata semangat dan melahirkan rasa bangga terhadap pencapaian dua atlet berkenaan.
“Tahukah anda, Leong Mun Yee hanya satu-satunya rakyat Malaysia yang berjaya menempah tiket sebanyak lima kali ke Olimpik. Itu merupakan kerja keras, pengorbanan air mata dan darah selama lebih dua dekad,” ujar pemilik akaun bernama Cailin K.
“Kami rakyat Malaysia masih berbangga dengan anda Mun Yee dan Pandelela. Anda masih wira kami! Terima kasih untuk segala-galanya. Anda berjaya hari ini,” ujar didalavida.
“Mereka telah melakukan yang terbaik dan saya begitu bangga dengan anda kerana berjaya ke peringkat akhir,” komen Sammi.
“Sesiapa yang bercakap buruk mengenai Pandalela dan Mun Yee, kamu pergilah ke Olimpik sekarang,” bela pemilik akaun bernama eylafareyla.

“Gaya terjunan yang cantik, cuma pendaratan agak kurang sempurna membuatkan kurang pungutan mata. Tetapi tidak mengapa. Masih ada peluang bagi kategori individu. Harap tiada tekanan buat penerjun kita. Selamat berjaya,” ulas Nor Yatie. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Payudara membesar selepas suntikan Pfizer adalah normal
Oleh KOSMO!

27 Julai 2021, 6:07 pm
SAN FRANCISCO, CALIFORNIA – Sebilangan pakar berpendapat simptom payudara membesar selepas suntikan vaksin Pfizer sebenarnya tindak balas imunisasi yang berlaku selepas individu tersebut disuntik pada bahagian lengan, lapor akhbar Daily Star semalam.
Pengarah Pusat Penjagaan Payudara Universiti California San Francisco, Dr. Laura Esserman berkata, apabila individu itu disuntik pada bahagian atas lengan, adalah normal bagi kelenjar limfa untuk membengkak sebagai sebahagian daripada tindak balas imunisasi.
“Saya pasti beratus-ratus ribu wanita akan mengalami keadaan ini,” katanya.
Beliau berkata demikian bagi mengulas mengenai laporan yang menyebut bahawa ramai wanita di Amerika Syarikat (AS) berasa bimbang kerana mengalami bengkak pada bahagian payudara selepas menerima suntikan vaksinasi Covid-19 yang dikhuatiri merupakan simptom kanser payudara.
Keadaan itu telah menyebabkan bilangan wanita di negara itu menemui doktor bagi menjalani ujian mamogram meningkat.
Selain di AS, perkara serupa turut dilaporkan di seluruh dunia, di mana ramai wanita mendakwa payudara mereka membesar selepas menerima suntikan vaksin Pfizer sekali gus mewujudkan istilah ‘pembesaran payudara Pfizer’.

Menurut beberapa pakar, selain sakit tekak atau simptom  seperti selesema, payudara membengkak boleh berlaku kepada sesetengah individu selepas mendapatkan suntikan.
Bagaimanapun, Kolej Radiologi Diraja Australia dan New Zealand melaporkan keadaan bengkak seperti itu tidak berlaku dalam kalangan wanita yang menerima suntikan vaksin AstraZeneca. – AGENSI


Khairulnizam terus intai peluang
Oleh MUHAMMAD ZUHAILY BADLISHAH

27 Julai 2021, 5:51 pm
PELAYAR negara,  Khairulnizam Mohd. Affendy berjaya meningkatkan prestasinya dalam tiga perlumbaan laser lelaki Sukan Olimpik Tokyo 2020 sebentar tadi untuk berada pada tempat ke-26 keseluruhan.
Pelayar berusia 28 tahun itu menduduki tempat ke-24 dalam pusingan keempat sebelum berada pada kedudukan ke-18 selepas menamatkan perlumbaan kelima di Pelabuhan Kapal Layar Enoshima.
Peningkatan prestasi Khairulnizam berterusan untuk perlumbaan keenam apabila dia berjaya mengakhiri saingan pada tempat ke-13 dengan mengambil masa selama 44 minit 43 saat.
Secara keseluruhan, peluang Khairulnizam masih terbuka untuk menempatkan diri dalam kelompok 10 pelayar terbaik untuk ke final acara laser menjelang baki empat perlumbaan selepas ini.
Sebagai rekod, ini adalah kali ketiga Khairulnizam bertanding di pentas Olimpik selepas edisi London 2012 dan Rio 2016. – K! ONLINE


Lelaki kebas 400 pakaian dalam wanita ditahan
Oleh KOSMO!

27 Julai 2021, 5:39 pm
MONTGOMERY, Alabama – Seorang lelaki di negeri Alabama, Amerika Syarikat  didakwa dengan 50 pertuduhan termasuk menghendap, mencuri dan cubaan memperkosa selepas 400 pakaian dalaman wanita ditemui di rumahnya.
Menurut akhbar New York Post, John Uda, 27, ditahan polis selepas cuba menyerang seorang wanita di rumah mangsa pada 10 Julai lalu.
Mangsa dilaporkan cedera dalam serangan tersebut.
Apabila polis mendapatkan waran geledah untuk memeriksa rumah suspek, mereka  menjumpai 400 pakaian dalam wanita termasuk bra dan seluar dalam di dalam kediaman tersebut.
Menurut polis, Uda pernah berdepan tuduhan mencuri pakaian dalam dari sebuah pusat dobi komuniti dalam kompleks apartmen tempat tinggalnya.
Uda kini ditahan dengan bayaran ikat jamin ditetapkan sebanyak AS$1 juta  (RM4.2 juta). – Agensi


Elyana mohon doa, bakal jalani radioterapi pada pinggul dan hati hari ini
Oleh SAIRUL ZAMRI MISRANI

27 Julai 2021, 5:29 pm
PETALING JAYA – Penyanyi Elyana memohon doa orang ramai agar urusannya menjalani rawatan radioterapi bagi mengubati penyakit kanser limfoma yang dihidapinya bermula hari ini dipermudahkan.
Menerusi hantaran dalam Instagram, Elyana turut memaklumkan dia sudah empat hari tidak cukup tidur kerana mengalami sakit badan yang keterlaluan.
“Esok (hari ini) dah mula radioterapi bahagian liver (hati) dan pinggul. Malam ini tidur hospital sendiri. Tiba-tiba sayu je rasa,” tulisnya.
“Kebetulan dah empat hari saya tak cukup tidur sebab sebelah badan sakit. Ta tahu kenapa, tapi saya jangka itu angin yang dah tangkap saraf.
“Doakan radioterapi saya kali ni berjalan lancar dan semoga saya kuat mengharunginya,” tulisnya.
Menjengah ruangan komen, rata-rata rakan artis dan pengikut Elyana turut mendoakan urusan Elyana atau nama sebenarnya Erneelya Elyana Emrizal itu dipermudahkan.

Terdahulu, Elyana, 33, baru selesai menjalani rawatan radioterapi selama 10 hari bermula 16 Jun lalu bagi penyakit kanser limfoma yang dihidapinya.
Sebelum itu, pada Disember tahun lalu, pelakon drama Dunia Baru itu memaklumkan kanser yang dihidapinya memasuki tahap lima dan telah menyerang serta merebak ke beberapa organ badannya seperti rahim, hati dan pangkal paha.
Pelantun lagu Kalis Rindu itu membuat pendedahan menghidap kanser limfoma tahap empat selepas tersingkir pada minggu kelima program realiti, Gegar Vaganza musim keempat (GV4) pada tahun 2017. – K! ONLINE


Osaka gagal ambil kesempatan aksi di Tokyo
Oleh MOHD KHAIRI MOHAMAD

27 Julai 2021, 6:00 pm
TOKYO – Pemain tenis No. 2 dunia dari Jepun, Naomi Osaka tidak dapat membendung perasaan kecewa apabila tersingkir daripada temasya Sukan Olimpik 2020 selepas tewas pada aksi pusingan ketiga di tangan Marketa Vondrousova sebentar tadi.
Pada aksi di Pusat Tenis Ariake itu, Osaka yang juga pembawa obor Olimpik pada upacara pembukaan Jumaat lepas gagal mempamerkan aksi yang diharapkan selepas tewas straight-set 1-6, 4-6 kepada wakil Republik Czech itu.
Kekalahan tersebut sekali gus menyaksikan kesemua tiga pemain pilihan utama termasuk Ashleigh Barty dari Australia dan Aryna Sabalenka (Belarus) tersingkir awal pada temasya kali ini.
Kata Osaka, kekalahan tersebut cukup pahit untuk ditelan terutama apabila impiannya menjadi atlet Jepun pertama meraih pingat emas Sukan Olimpik tidak kesampaian.
“Saya rasa ini adalah kekecewaan terbesar dalam karier saya. Saya tidak tahu dimana kesilapan saya tetapi kemungkinan besar kekurangan aksi di peringkat kompetitif menjadi faktor utama.
“Selain itu, tekanan yang tinggi untuk meraih pingat emas juga menjadi salah satu punca. Namun, setidaknya saya tidak tersingkir seawal pusingan pertama,” kata pemenang kejohanan Grand Slam sebanyak empat kali itu.

Sebagai rekod, Osaka sudah hampir dua bulan tidak beraksi di peringkat kompetitif sejak menarik diri daripada Terbuka Perancis susulan kritikan hebat yang diberikan kepadanya yang mahu memboikot sidang media pada kejohanan itu. – K! ONLINE


Koperasi terjejas boleh mohon Tabung Modal Pusingan MEDAC
Oleh NIK SUKRY RAMLI

27 Julai 2021, 5:18 pm
MARAN – Sektor koperasi yang berdepan masalah akibat pandemik Covid-19 perlu merebut peluang pembiayaan diumumkan Kementerian Pembangunan Usahawan dan Koperasi (MEDAC) Ahad lalu.
Pengerusi Angkatan Koperasi Kebangsaan Malaysia Berhad (Angkasa), Datuk Abdul Fatah Abdullah berkata, berdasarkan kajian MEDAC, kira-kira 30 operator koperasi di seluruh negara terjejas berikutan sekatan pergerakan diperkenalkan kerajaan bagi membendung penularan Covid-19 sejak tahun lalu.
“Pengumuman Menteri MEDAC, Datuk Seri Dr.Wan Junaidi Tuanku Jaafar baru-baru ini diharap dapat memberi kelegaan sedikit kepada koperasi yang terjejas ini.
“Melalui peruntukan berjumlah RM230 juta dan pengenalan produk baharu dalam Tabung Modal Pusingan Suruhanjaya Koperasi Malaysia (TMPSKM), mereka perlu merebut peluang dan mengemukakan permohonan,” katanya selepas menyampaikan sumbangan set peralatan perlindungan diri (PPE) dan pelitup muka dari CoopCare ANGKASA kepada petugas Hospital Jengka, di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita berusia 101 tahun lengkapkan vaksin
Oleh MOHAMAD NAUFAL MOHAMAD IDRIS

27 Julai 2021, 5:11 pm
KLANG- Faktor umur tidak menjadi penghalang kepada warga emas, Khoo Swee Soon, 101 tahun untuk mengambil vaksin Covid-19 di Pusat Pemberian Vaksin (PPV) Hospital Pakar KPJ Klang, Bandar Baru Bukit Raja, di sini hari ini.
Dia yang hadir di hospital tersebut pukul 2 petang bersama salah seorang anaknya, Lim Kim Hoon, 74, dan menantunya, Teng Teng, 41 bagi melengkapkan dos kedua.
Ketika dalam tempoh pemerhatian selepas menerima vaksin Sinovac, Swee Soon tidak mengalami sebarang kesakitan atau alahan di mana-mana bahagian tubuh badannya.
Menurut Kim Hoon, ibunya juga tidak mengalami sebarang masalah ketika menerima dos pertama, dua minggu lalu.
“Salah seorang anak saudara yang tolong daftarkan ibu bagi mendapatkan temujanji vaksin menerusi aplikasi MySejahtera.
“Selepas dapat tarikh temujanji, ibu tidak pernah menolak apabila diajak untuk menerima vaksin,” katanya ketika ditemui, hari ini.

Sementara itu, Ketua Pegawai Eksekutif Hospital Pakar KPJ Klang, Nor Aidil Ikram Muhamad berkata, pihaknya sentiasa membuat pemeriksaan lanjut terhadap Swee Soon sejak dia menerima dos pertama.
Menurutnya, Swee Soon adalah penerima vaksin tertua di PPV berkenaan sejak beroperasi pada 21 Jun lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Misi buru slot ke suku akhir
Oleh MUHAMMAD HELMEE RAMLI

27 Julai 2021, 5:38 pm
BEREGU lelaki negara, Aaron Chia-Soh Wooi Yik akan turun pada aksi terakhir Kumpulan D Sukan Olimpik Tokyo 2020 menentang wakil Kanada, Jason Ho Shue-Nyl Yakura di Musashino Forest Sports Plaza pada pukul 6.30 petang nanti.
Mereka perlu memastikan kemenangan ke atas gandingan tidak ternama itu bagi mengiringi jaguh Indonesia, Mohammad Ahsan-Hendra Setiawan ke peringkat suku akhir.
Ahsan-Setiawan sudah memastikan tempat ke peringkat suku akhir lebih awal selepas muncul juara Kumpulan D apabila mencatat kemenangan dalam ketiga-tiga perlawanan sebelum ini.
Sementara itu, perseorangan wanita negara, Soniia Cheah juga mendapat ‘bye’ ke atas pemain Hungary, Laura Sarosi bagi aksi Kumpulan N selepas lawannya itu menarik diri akibat kecederaan.


Rapid KL mohon maaf insiden pintu LRT terbuka
Oleh MOHD RIDZAUDDIN ROSLAN

27 Julai 2021, 5:32 pm
PETALING JAYA- Prasarana Malaysia Berhad (Prasarana) menerusi Rapid KL memohon maaf kepada orang ramai selepas terpalit isu pintu Transit Aliran (LRT) yang terbuka ketika tren itu sedang beroperasi.
Menurut kenyataan dikeluarkan Rapid KL, pihaknya mengambil serius insiden yang berlaku dan melakukan siasatan bagi mengenal pasti punca kejadian.
“Insiden melibatkan LRT Aliran Kelana Jaya ketika tren itu berlepas daripada Stesen LRT Ara Damansara menuju Stesen LRT Lembah Subang telah dikenalpasti secepat mungkin.
“Pusat Kawalan Operasi turut menghentikan perkhidmatan tren itu dalam masa kurang daripada dua minit dan menghantarnya ke depot untuk pemeriksaan segera,” katanya tadi.
Semasa kejadian, hanya tujuh penumpang berada di dalam tren dan kesemua mereka berjaya dikeluarkan dengan selamat.
Rapid KL juga akan melaksanakan pelan mitigasi bersesuaian bagi mengelakkan perkara tidak diingini pada masa akan datang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lalu SJR bawa dadah
27 Julai 2021, 3:56 pm
KAJANG – Tindakan nekad seorang lelaki membawa dadah jenis syabu melalui sekatan jalan raya (SJR) mengundang padah apabila dia ditahan di SJR Plaza Tol Kajang, dekat sini kelmarin.
Lelaki berusia 20 an itu ditahan bersama syabu yang dianggarkan bernilai RM5,145.
Ketua Polis Daerah Kajang, Asisten Komisioner Mohd. Zaid Hassan berkata, suspek ditahan pukul 10 malam ketika melalui SJR tersebut selepas dilihat memandu dalam keadaan mencurigakan.
“Khuatir dengan sikap mangsa, polis meminta suspek untuk memberhentikan kenderaan untuk tujuan pemeriksaan.
“Hasil pemeriksaan dalam kereta jenis Proton Wira itu menemui syabu seberat 51.4 gram yang dianggarkan bernilai RM5,145,” ujarnya hari ini.
Menurut beliau, suspek dibawa ke Balai Polis Kajang untuk siasatan lanjut.

“Hasil semakan polis mendapati dadah yang dirampas itu boleh dibekalkan kepada 51 orang penagih,” ujarnya.
Katanya, kes disiasat mengikut Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nenek Caprice meninggal dunia, gagal tunai janji bawa pulang isteri
Oleh NUR EMIRA SAIZALI

27 Julai 2021, 4:48 pm
PETALING JAYA – Satu demi satu ujian hidup yang menghujani penyanyi rap sensasi Caprice sejak akhir- akhir ini.
Hari ini, dia berkongsi khabar duka memaklumkan neneknya telah menghembuskan nafas terakhir pagi tadi.
Bagaimanapun, pemilik nama penuh Ariz Ramli tidak berkongsi lanjut mengenai punca kematian neneknya itu.
Paling duka, Caprice memberitahu dia pernah berjanji kepada arwah neneknya untuk membawa pulang isteri dan cucu satu hari nanti, namun semuanya tidak kesampaian.
“Pagi tadi semasa solat Subuh saya dikhabarkan berita kehilangan nenek. Impian dan janji saya untuk membawanya menetap di bersama ibu bapa saya di Kuala Lumpur juga musnah.
“Saya juga tidak dapat melunaskan janji untuk membawa pulang pasangan hidup dan cucu untuknya,” katanya dalam satu entri Instagram hari ini.

Ujarnya yang juga seorang aktivis terkenal, dia mengakui sangat kecewa kerana tidak berjaya untuk merealisasikan semua janjinya itu.
“Saya minta maaf kerana tidak dapat menyempurnakan janji dan berada bersama dengan nenek ketika ini,” katanya.
Untuk rekod, Caprice telah berangkat ke Palestine pada 24 Jun lalu melaporkan Caprice berangkat ke Mesir bagi menjayakan Misi Kemanusiaan Untuk Palestin (HM4P), hasil gabungan 16 ahli diketuai Pengerusi Biro Kebajikan UMNO Malaysia (BKUM) iaitu Datuk Seri Abdul Azeez Abdul Rahim.
Sehingga kini, dia masih berada di Kaherah, Mesir bagi meneruskan misi kemanusiaan dan jihad walaupun secara seorang diri.- K! ONLINE


Najib dipilih Perdana Menteri Lebanon
Oleh KOSMO!

27 Julai 2021, 4:17 pm
BEIRUT, Lebanon – Jutawan dan ahli politik Lebanon, Najib Mikati dinamakan sebagai Perdana Menteri baharu negara itu buat kali kedua, lapor United Press International (UPI) semalam.
Najib  dilantik menjadi Perdana Menteri ketika Lebanon  bergelut untuk mempertahankan jalinan  kerjasama dengan negara-negara jiran yang  bertanggungjawab memantau pilihan raya umum negara itu pada  tahun hadapan.
Najib, 65, yang merupakan  hartawan telekomunikasi,  dicalonkan ke jawatan itu oleh 72 timbalan menteri daripada  118 anggota parlimen semasa rundingan kerajaan camuran  diadakan oleh Presiden Michel Aoun di Istana Presiden di Baabda, utara Beirut.
Seramai 40 ahli Parlimen tidak menamakan sesiapa, sementara seorang timbalan menteri menamakan bekas duta besar Lebanon untuk Pertubuhan Bangsa-Bangsa  Bersatu (PBB), Nawaf Salam untuk jawatan tersebut.
Pencalonan Najib  diadakan 11 hari setelah Aoun menolak barisan kabinet terakhir yang dilantik oleh bekas Perdana Menteri, Saad Hariri yang terdiri daripada 24 anggota pakar bukan politik lantas memaksa beliau untuk mengundurkan diri.
Sejak sembilan lalu,  Saad menyalahkan Aoun dan menantunya, Gebran Bassil yang merupakan  Ketua Gerakan Patrotik Bebas Kristian  kerana mahukan sekatan ketiga untuk mengawal pemerintah.

Saad  juga mengisyaratkan bahawa sekutu terdekat mereka, Hizbollah, tidak memberikan tekanan yang cukup untuk membantu membentuk Kabinetnya.
Sementara itu, Najib  memberitahu wartawan bahawa beliau berdepan misi sukar sebaik sahaja memegang jawatan tersebut.
“Saya akan berusaha sebaik mungkin untuk membentuk kabinet dengan misi pertama adalah melaksanakan inisiatif Perancis.
“Anggota kabinet akan merangkumi pakar daripada pelbagai bidang dan akan melakukan reformasi negara yang membolehkan Lebanon menerima semula bantuan luar,” ujar Najib.
Najib  sebelum ini pernah berkhidmat sebagai Perdana Menteri pada  2011 hingga 2014. – Agensi


Empat bot nelayan Vietnam ditenggelam jadi tukun tiruan
Oleh MOHD AZLI ADLAN

27 Julai 2021, 5:05 pm
KUALA NERUS – Empat bot nelayan Vietnam yang telah dilucut hak oleh mahkamah ditenggelamkan oleh Maritim Malaysia (APMM) sebagai tukun tiruan di perairan Pulau Rendang di sini hari ini.
Pengarah Bahagian Keselamatan dan Pengawasan Maritim APMM, Datuk Saiful Lizan Ibrahim berkata, sebelum ini, kesemua bot nelayan Vietnam itu telah ditahan di sekitar perairan Terengganu menerusi Ops Kuda Laut sepanjang tahun lalu.
Beliau berkata, keempat-empat bot itu yang mempunyai 53 kru telah ditahan oleh Kapal Maritim (KM) Tok Bali, KM Tegas dan KM Gemia.
“Setakat ini, sebanyak 13 bot nelayan Vietnam yang telah dilucut hak oleh mahkamah telah dilupuskan di sekitar perairan Terengganu sejak awal tahun ini.
“APMM menjangkakan baki 38 buah lagi bot nelayan Vietnam akan ditenggelamkan sebagai tukun tiruan menjelang akhir tahun ini,” katanya selepas menyaksikan penenggelaman empat bot itu di perairan Pulau Redang di sini hari ini.
Saiful Lizan berkata, APMM sudah melupuskan 108 bot nelayan Vietnam yang kesemuanya dianggarkan bernilai RM162 juta sejak tahun 2010.

“Kesemua bot nelayan Vietnam yang telah dilucut hak oleh mahkamah atas kesalahan menceroboh perairan negara dan mengaut hasil laut secara haram telah ditenggelamkan di perairan Terengganu,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


16,117 kes Covid-19 hari ini
Oleh SITI A'ISYAH SUKAIMI

27 Julai 2021, 4:01 pm
PUTRAJAYA – Sebanyak 16,117 kes baharu dilaporkan hari ini, menjadikan jumlah kes positif Covid-19 di Malaysia mencecah sebanyak 1,044,071 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 6,616 kes diikuti oleh Kuala Lumpur sebanyak
2,457 kes dan Kedah sebanyak 1,000 kes.
“Seterusnya, Johor (907 kes), Sabah (741 kes), Melaka (674 kes), Negeri Sembilan (669 kes), Pulau Pinang (618 kes), Kelantan (592 kes), Perak (583 kes), Sarawak (405 kes), Pahang (403 kes), Terengganu (317 kes) dan Putrajaya (122 kes).
“Labuan pula 11 kes dan Perlis dua kes,” katanya pada ciapan Twitter di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Harga baharu minyak masak botol berkuat kuasa 1 Ogos
Oleh NOR IDAYU BOSRO

27 Julai 2021, 4:25 pm
PUTRAJAYA – Harga runcit maksimum bagi barangan harga terkawal minyak masak sawit tulen dalam kemasan botol 5 kilogram (kg) ditetapkan pada harga RM29.70 sebotol berkuat kuasa 1 Ogos depan.
Kementerian Perdagangan Dalam Negeri dan Hal Ehwal Pengguna (KPDNHEP) berkata, harga minyak masak sawit dalam kemasan botol 3kg pula ditetapkan pada harga RM18.70, 2kg (RM12.70) dan 1kg (RM6.70)
“Dengan pelaksanaan harga kawalan untuk minyak masak tulen ini, pengguna-pengguna adalah dijamin untuk mendapatkan minyak masak tersebut dibawah harga RM30 untuk 5kg dan juga pada lain-lain kuantiti tanpa mengira kepada kedudukan harga sawit semasa,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syarikat didenda RM35,000 sebabkan kematian pekerja
Oleh ASLIZA MUSA

27 Julai 2021, 4:30 pm
IPOH – Sebuah syarikat pemasangan perancah besi didenda RM35,000 oleh Mahkamah Sesyen di sini kerana gagal memastikan tahap keselamatan di tempat kerja sehingga menyebabkan kematian dua pekerja warga Myanmar tahun lalu.
Jabatan Keselamatan dan Kesihatan Pekerjaan (JKKP) Perak dalam satu kenyataan memberitahu, syarikat itu sebagai majikan dijatuhi denda tersebut selepas mengaku bersalah di hadapan Hakim Norashima Khalid.
Syarikat Team Scaffolding and Insulation Sdn. Bhd. yang diwakili pengarahnya, Lau Kiew Ling, 39, juga berdepan hukuman penjara enam bulan sekiranya gagal melunaskan denda berkenaan.
Mengikut pertuduhan, syarikat itu didakwa gagal memastikan keselamatan, kesihatan dan kebajikan pekerja dengan perancah yang dipasang tidak mengikut reka bentuk yang selamat.
Akibatnya dua orang pekerja iaitu Nay Lin, 25, dan Maung Maung Win, 32, mengalami kemalangan akibat jatuh dari tempat tinggi di Tasek Corporation Berhad, Persiaran Tasek, Tasek Industrial Estate pada pukul 12 tengahari 5 Oktober 2020. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rondaan helikopter patahkan cubaan seludup daun ketum
Oleh NORLIDA AKMAR IDROS

27 Julai 2021, 4:09 pm
BUKIT KAYU HITAM – Rondaan Pasukan Gerakan Am (PGA) bersama Pasukan Gerakan Udara (PGU) menggunakan helikopter di sempadan darat Malaysia-Thailand di negeri ini dan Perlis berjaya mematahkan cubaan menyeludup daun ketum ke negara jiran dekat Padang Besar, Perlis pada semalam.
Tinjauan udara Ops Benteng Covid menggunakan helikopter AW139 itu mengesan beberapa objek berwarna putih di tepi kawasan berbukit yang merupakan lorong tikus kegiatan penyeludupan di Felcra Lubuk Sireh kira-kira pukul 3.30 petang.
Rondaan tersebut diketuai Pegawai Pemerintah Batalion 3 PGA Bidor, Perak, Superintendan Azhar Hashim bersama juruterbang helikopter PGU Polis Diraja Malaysia (PDRM) Pangkalan Semenanjung, Superintendan Muhamad Jefri Jaafar.
Menurut Azhar, pihaknya kemudian mengarahkan sepasukan anggota tindak cepat PGA untuk mengesan dan menggeledah kawasan tersebut.
“Hasil pemeriksaan menemui sebanyak lima guni putih mengandungi 150 kilogram daun ketum dianggarkan bernilai RM4,500 yang disyaki mahu diseludup ke Thailand.
“Lokasi penemuan daun ketum terletak berhampiran jalan keselamatan negara iaitu hanya kira-kira 15 meter dari tembok sempadan Malaysia-Thailand,” katanya pada sidang akhbar di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dewan Rakyat: Proses pembatalan Ordinan Darurat perlu dijelaskan – Najib
Oleh MOHD RIDZAUDDIN ROSLAN

27 Julai 2021, 4:15 pm
PETALING JAYA- Bekas Perdana Menteri, Datuk Seri Najib Razak meminta kerajaan untuk memperjelaskan secara terperinci proses pembatalan Ordinan Darurat yang diputuskan di Dewan Rakyat semalam.
Menurut Najib, beliau mahu kerajaan memberikan penjelasan kepada rakyat sama ada pembatalan Ordinan Darurat itu telah mengikut ‘Due Process of Law’ atau sebaliknya.
“Kerajaan telah bersetuju untuk membatalkan enam Ordinan Darurat, maka saya ada tiga persoalan utama yang perlu dijawab segera.
“Persoalan pertama, sama ada Due Process of Law telah diamalkan dalam erti kata lain apa jua pembatalan Ordinan Darurat mesti mendapat limpah perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan digazetkan, ini tidak dijelaskan,” katanya di Dewan Rakyat tadi.
Katanya, proses pembatalan Ordinan Darurat sekiranya mengikut Due Process of Law akan dimulakan dengan Kabinet menasihati Agong sebelum diperkenan dan digazetkan.
“Proses tersebut barulah lengkap mengikut proses undang-undang.

“Pada zaman saya, undang-undang darurat kita buat ikut proses, perlu dibentangkan di kedua-dua dewan,” jelasnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kontrak MBI beri manfaat 4,000 pekerja
Oleh ZAKI SALLEH

27 Julai 2021, 5:08 pm
IPOH – Sebanyak RM7.86 juta nilai projek melibatkan 97 kerja diberikan secara undian terbuka kepada kontraktor dalam daerah Kinta oleh Majlis Bandaraya Ipoh (MBI) pada sesi undian secara dalam talian yang diadakan hari ini.
Penganugerahan kontrak kerja ini juga bakal memberi manfaat kepada kira-kira 4,000 pekerja syarikat-syarikat yang terlibat sekali gus memacu ekonomi domestik.
Datuk Bandar Ipoh, Datuk Rumaizi Baharin berkata, kesemua syarikat yang menyertai cabutan undi tersebut pula adalah berdaftar dengan Lembaga Pembangunan Industri Pembinaan Malaysia (CIDB) G1 dan Kementerian Kewangan.
Menurut beliau, nilai perolehan kerja undi ini juga adalah di bawah RM100,000.00 sejajar dengan Pekeliling Perbendaharaan Malaysia yang telah dikeluarkan.
“Antaranya kerja-kerja kejuruteraan awam sebanyak 67 kerja, mengecat jalan (tujuh), mengecat bangunan (tujuh), penyelenggaraan bangunan (enam), membekal tanaman (tiga), pengindahan kawasan (enam) dan membekal kelengkapan kemudahan awam (satu).
“Ia meliputi peruntukan pelbagai kementerian dan agensi seperti Kementerian Perumahan dan Kerajaan Tempatan sebanyak RM895,000, Unit Perancang Ekonomi Negeri (UPEN) RM66,000, Sistem Maklumat Rekod-Rekod Jalan Raya Malaysia (MARRIS) RM3.34 juta dan MBI (RM3.56 juta),” ujarnya dalam satu kenyataan di sini hari ini.

Pelaksanaan undian yang telah diadakan secara langsung melalui Facebook MBI juga akan meningkatkan intergriti pihak berkuasa tempatan itu dalam proses perolehan kepada para kontraktor.
Jelas Rumaizi, ia juga sejajar dengan norma baharu bagi mengurangkan interaksi sosial serta mencegah penularan wabak Covid-19.
“Penganugerahan kontrak ini diharap merancakkan lagi pertumbuhan ekonomi negeri Perak bagi meringankan beban rakyat khususnya kontraktor G1 yang terkesan secara langsung dengan pandemik Covid-19.
“Bagaimana pun, kontraktor yang telah mendapat kerja sehingga 22 Julai tidak akan terpilih dalam proses undi ini,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kelantan United kukuhkan kedudukan
Oleh AZIZAN HASHIM

28 Julai 2021, 11:43 pm
IPOH – Kelantan United FC mengukuhkan kedudukanya dalam Liga Perdana apabila membenam Perak FC II di Stadium Perak dengan keputusan 4-0 sebentar tadi.
Anak buah Nazrulerwan Makmor tidak berdepan masalah untuk menjinakkan pasukan tuan rumah yang hanya membariskan tenaga pemain tempatan.
Ini berikutan pemain import yang menjadi sandaran Syamsul Mohd Saad , Sergio Aguero berada bersama Skuad Liga Super yang akan bertemu Johor Darul Ta’zim (JDT), Sabtu ini.
Begitupun perlawanan yang berlangsung dalam suasana persaingan sihat selama 75 minit tercemar apabila berlaku percakaran antara pemain berikutan tindakan Muhammad Asraff Alifuddin Yasin menumbuk Muammad Adam Nadzmi Zamri.
Tindakan pantas pegawai perlawanan bagaimana pun berjaya mengelak insiden menjadi lebih buruk berikutan berlaku tolak menolak antara pemain.
Berikutan itu pengadil , Mohd. Sarif Tahir melayangkan kad merah kepada Asraff menyaksikan Kelantan United meneruskan baki saingan dengan 10 pemain.

Bagaimana pun keadaan itu tidak menjejaskan persembahan pelawat yang berjaya mempertahankan kedudukan selesa dinikmati mereka.
Pada perlawanan tadi, tiga jaringan dalam tempoh 13 minit cukup untuk menceritakan penguasaan pelawat bermula tindakan Mohd. Azwari Ibrahim meletak Kelantan di hadapan pada minlt ke-8.
Sepuluh minit kemudian Alfusainey Gassama menghukum tuan rumah apabila memanfaatkan peluang dari sepakan sudut pada minit ke 18 .
Pemain import itu sekali lagi menemui sentuhan pemusnahnya tiga minit kemudian.
Mohamad Qayyum Marjoni meledak gol keempat Kelantan untuk melenkapkan kemenangan pelawat. – K! ONLINE.


Peniaga, pekebun durian jalani PCR sebelum masuk Raub
Oleh ABDUL RASHID ABDUL RAHMAN

28 Julai 2021, 9:24 pm
RAUB – Semua peniaga dan pekebun durian dari luar daerah yang mahu memasuki daerah ini perlu menjalani ujian saringan Tindak Balas Rantaian Polimerase (PCR) bermula hari ini dalam usaha mengekang penularan wabak Covid-19.
Pegawai Daerah Raub, Datuk Mohammad Shahid Ismail berkata, langkah itu diambil berikutan berlaku penularan Covid-19 dalam kalangan peniaga dan pekebun durian di beberapa lokaliti di daerah ini.
“Bagi membendung penularan wabak ini semua peniaga dan pekebun durian dari luar daerah yang ingin memasuki daerah Raub perlu menjalani ujian saringan PCR Covid-19 sekurang-kurannya tiga hari sebelum perjalanan.
“Mereka dikehendaki membawa keputusan ujian saringan itu untuk dikemukakan kepada pihak berkuasa di Sekatan Jalan Raya (SJR) di Raub sebagai bukti sebelum dibenarkan memasuki daerah ini,”katanya di sini, hari ini.
Pahang hari ini merekodkan peningkatan kepada 429 kes Covid-19 yang mana daerah Raub yang terkenal dengan durian musang king merekodkan sebanyak 32 kes positif Covid-19.
Mohamad Shahid yang juga Yang Dipertua Majlis Daerah Raub berkata, arahan itu perlu dipatuhi semua pemegang surat pengesahan keterlibatan dalam aktiviti rantaian pembekalan dan pemasaran berkaitan keperluan makanan yang dikeluarkan oleh Jabatan Pertanian Malaysia.

Jelasnya, perkara itu adalah sejajar dengan kuasa-kuasa yang diberikan kepada Majlis Daerah Raub berdasarkan Akta Kerajaan Tempatan 1976 dibawah Seksyen 72 (1) (f)(i). – K! ONLINE.


Chen Long tunggu Zii Jia di pusingan kalah mati
Oleh MUHAMMAD ZUHAILY BADLISHAH

28 Julai 2021, 10:08 pm
PEMAIN perseorangan lelaki negara, Lee Zii Jia mara pusingan kalah mati Sukan Olimpik Tokyo 2020 selepas menewaskan Brice Leverdez dari Perancis 21-17, 21-5 di Musashino Forest Plaza sebentar tadi.
Kemenangan itu menyaksikan Zii Jia selaku juara Terbuka All England 2021 akan menentang juara bertahan, Chen Long dari China pada peringkat kalah mati esok.
Jika berjaya menewaskan Chen Long, Zii Jia yang menghuni ranking kelapan dunia bakal berentap dengan pemain Taiwan, Chou Tien Chen di peringkat suku akhir pada Sabtu ini. – K! ONLINE


Perintah Pencegahan dan Pengawalan Penyakit Berjangkit dilanjutkan
Oleh NUR HUDA MUSA

28 Julai 2021, 11:21 pm
PETALING JAYA – Penguatkuasaan Perintah Pencegahan dan Pengawalan Penyakit Berjangkit dilanjutkan bagi tempoh bermula 2 Ogos sehingga 31 Disember 2021.
Perkara tersebut dimaklumkan dalam Warta Kerajaan Persekutuan bertarikh 21 Julai lalu atas nama Menteri Kesihatan, Datuk Seri Dr. Adham Baba yang memaklumkan pelanjutan kawasan tempat jangkitan itu dibuat mengikut Akta Pencegahan dan Pengawalan Penyakit Berjangkit 1988 (Akta 342).
Ia adalah pelanjutan daripada perintah asal yang diwartakan pada 1 April 2021 hingga 1 Ogos 2021, iaitu Perintah Pencegahan dan Pengawalan Penyakit Berjangkit (Pengisytiharan Kawasan tempatan Jangkitan) 2020.
Warta berkenaan juga menyebut perintah itu boleh dinamakan Perintah Pencegahan dan Pengawalan Penyakit Berjangkit (Pengisytiharan Kawasan Tempatan Jangkitan) (Pelanjutan Kuat Kuasa) (No. 2) 2021.
Kelmarin, Menteri Di Jabatan Perdana Menteri (Parlimen dan Undang-Undang), Datuk Seri Takiyuddin Hassan memberitahu Dewan Rakyat, kerajaan memutuskan tidak akan menasihati Yang di-Pertuan Agong untuk melanjutkan tempoh Proklamasi Darurat, yang tamat pada 1 Ogos ini.
Kerajaan turut membatalkan enam ordinan yang dibuat semasa Proklamasi Darurat, berkuat kuasa 21 Julai lalu. – K! ONLINE


Mohd. Sazili dilantik Presiden UiTM FC
Oleh ABDUL RAZAK IDRIS

28 Julai 2021, 10:51 pm
SHAH ALAM – Timbalan Naib Canselor Hal Ehwal Pelajar (HEP) Universiti Teknologi Mara (UiTM), Prof. Dr. Mohd. Sazili Shahibi dilantik menjadi Presiden UiTM FC yang baharu.
Pelantikan Mohd.Sazili dibuat menerusi mesyuarat khas ahli Lembaga Pengarah UiTM FC.
Menurut Ketua Pegawai Eksekutif (CEO) UiTM FC, Mustaza Ahmad, pelantikan Mohd. Sazili berkuatkuasa serta-merta bagi menggantikan Prof.Dr. Azizan Abdullah.
“Mohd. Sazili merupakan presiden UiTM FC yang ketiga sejak kelab ini ditubuhkan pada tahun 2008.
“Ahli-ahli Lembaga Pengarah UiTM FC penuh yakin beliau akan dapat menggalaskan amanah sebagai presiden UiTM FC dengan cemerlang berdasarkan pengalaman luas beliau dalam bidang pentadbiran dan pengurusan,”katanya dalam kenyataan hari ini.
Mustaza berkata, Mohd. Sazili juga bukan asing dalam sukan bola sepak kerana pernah menjadi pemain tengah di zaman persekolahan dan universiti.

Sementara itu, Mohd.Sazili memberitahu, pencapaian baik yang ditinggalkan oleh dua bekas presiden sebelum ini akan menjadi daya pendorong untuk meneruskan kesinambungan kecemerlangan ini.
Jelasnya, UiTM FC dilahirkan melalui inisiatif pusat kecemerlangan sukan Institut Pengajian Tinggi (IPT) dalam teras utama Dasar Pembangunan Sukan IPT.
“Oleh itu, saya akan memastikan amanah oleh Kementerian Pengajian Tinggi akan dilaksanakan dengan sebaik mungkin,”katanya. -K! ONLINE.


JDT terlalu handal buat Selangor
Oleh MUHAMMAD ZUHAILY BADLISHAH

28 Julai 2021, 11:25 pm
PETALING JAYA – Hasrat Selangor FC untuk mengutip sekurang-kurangnya satu mata ke atas gergasi tanah air, Johor Darul Ta’zim (JDT) tidak kesampaian selepas tewas 1-3 di Stadium Majlis Bandaraya Petaling Jaya (MBPJ) malam tadi.
Lebih malang, kekalahan itu menyaksikan The Red Giants terus gagal untuk melakar kemenangan pertama daripada empat perlawanan terakhir sejak menewaskan Petaling Jaya (PJ) City FC 2-1 pada 2 Mei lalu.
Dalam aksi malam tadi, Selangor yang dibimbing Karsten Neitzel terlebih dahulu dikejutkan dengan gol pertama JDT melalui tandukan padu penyerang import dari Brazil, Bergson da Silva.
Bekas penyerang Fortaleza itu menjaringkan gol peribadi ke-13 dalam saingan Liga Super selepas mendapat hantaran silang daripada Matt Davies pada hujung separuh masa pertama.
Bersambung babak kedua, Selangor menggandakan serangan bertali arus ke arah gawang juara bertahan Liga Super tujuh musim berturut-turut itu dalam usaha mencari gol penyamaan.
Usaha tuan rumah akhirnya membuahkan hasil apabila Ifedayo Olusegun yang tidak dikawal, mudah menanduk masuk meledak gol penyamaan pada minit ke-62.

Bagaimanapun, gol itu tidak bertahan lama apabila JDT bangkit meledak jaringan kedua menerusi rembatan leret Matt Davies daripada luar kotak penalti pada minit ke-79.
Penjaga gol Selangor, Khairulazhan Khalid terpaksa menerima hakikat gawangnya bolos buat kali ketiga dalam aksi itu menerusi jaringan ketiga skuad bimbingan Benjamin Mora melalui larian solo Mohamadou Sumareh pada minit ke-90.
Lawan seterusnya buat Selangor pada Sabtu ini adalah Penang FC yang berjaya menewaskan UiTM FC 1-0 menerusi jaringan tunggal Sheriddin Boboev di Shah Alam malam tadi.
JDT pula akan menanti kunjungan Perak FC di Stadium Sultan Ibrahim, Iskandar Puteri untuk aksi ke-16 Liga Super pada Sabtu ini. – K! ONLINE


Terkejut vaksinator lupa tekan picagari
Oleh NUR HUDA MUSA

28 Julai 2021, 9:41 pm
PETALING JAYA – Seorang wanita terkejut apabila mendapati vaksinator di sebuah Pusat Pemberian vaksin (PPV) terlupa untuk menekan picagari berisi vaksin ketika dia menerima suntikan dos vaksin itu di sebuah PPV di Kuala Lumpur hari ini.
Bagaimanapun kejadian tersebut berjaya dirakam oleh wanita terbabit dan video berkenaan turut dikongsikan di Instagramnya.
Melalui video itu, jelas menunjukkan picagari itu hanya dicucuk seketika sebelum ditarik keluar semula dengan keadaan vaksin masih di dalam picagari tersebut.
Menurut wanita berkenaan, dia tidak menyangka kejadian seperti itu berlaku kepadanya dan difahamkan dia telah menerima dos vaksin selepas melaporkan perkara itu kepada petugas PPV.
“Lepas dah ‘report’ pada petugas dan tunjuk video ini, vaksinator tersebut mengatakan dia tidak perasan.
“Saya sangat marah ketika itu, kemudian mereka berikan saya suntikan lagi,” katanya.

Katanya, dia tidak pasti apakah niat sebenar vaksinator tersebut dan menegaskan akan melaporkan kejadian itu kepada Jawatankuasa Khas Jaminan Akses Bekalan Vaksin Covid-19 (JKJAV).
Tinjauan di ruang komen mendapati, rata-rata netizen meluahkan rasa marah dan berharap agar petugas tersebut dikenakan tindakan.
“Tak patut sungguh perkara seperti ini berlaku. Macam mana dengan penerima vaksin lain yang sebelum ini tidak dibenarkan merakam video? Risau pula kalau ingatkan sudah divaksin, rupanya tak tekan pun picagari,” kata Syarifah.
“Alasan tidak perasan macam tidak boleh dipakai. Sebab dari video ini nampak seperti dia memang sengaja,” kata Muzhameir.
“Bagaimana dia boleh kata tidak perasan sedangkan itu sahaja perkara yang dia perlu fokus. Dia juga tak periksa picagari tersebut,” kata Ashly. – K! ONLINE


Kanak-kanak 11 tahun dirogol di rumah kebajikan
Oleh MOHD SHARKAWI LONDING

28 Julai 2021, 10:55 pm
JOHOR BAHRU – Seorang kanak-kanak perempuan berdepan detik hitam dalam hidupnya selepas dipercayai menjadi mangsa rogol dalam kejadian di sebuah rumah kebajikan di sini Sabtu lalu.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, pihaknya menerima laporan pada pukul 3.17 petang.
Menurutnya, laporan kejadian itu dibuat oleh seorang penjaga rumah kebajikan susulan aduan daripada mangsa yang berusia 11 tahun.
“Pada 24 Julai lalu, pukul 3.17 petang, polis menerima laporan polis daripada seorang penjaga rumah kebajikan di daerah Johor Bahru melaporkan terdapat seorang kanak-kanak perempuan yang tinggal di rumah kebajikan telah dirogol.
“Susulan laporan itu, seorang lelaki berusia 40-an telah ditahan Ahad lalu di sekitar Johor Bahru,”katanya dalam satu kenyataan di sini hari ini.
Mohd. Padzli berkata, suspek direman selama tujuh hari sehingga 1 Ogos depan untuk membantu siasatan.

Katanya, kes disiasat dibawah Seksyen 376 Kanun Keseksaan.- K! ONLINE.


Menang rumah di Genting Highlands lepas suntik vaksin
Oleh DIYANATUL ATIQAH ZAKARYA

28 Julai 2021, 9:04 pm
MELAKA – Orang ramai berpeluang memiliki kediaman impian di Genting Highlands dan Melaka bernilai lebih RM400,000 serta hadiah bulanan menarik sehingga RM1 juta dengan menyertai kempen vaksin ‘Vax & Win’ yang dianjurkan NCT Alliance Berhad (NCT Alliance).
Pengerusi Eksekutif dan Pengarah Urusan Kumpulan NCT Alliance, Datuk Seri Yap Ngan Choy berkata, kempen tersebut merupakan sebahagian daripada program tanggungjawab sosial korporat syarikat tersebut dalam menggalakkan orang ramai mengambil suntikan vaksin.
Katanya, setiap rakyat Malaysia yang telah mengambil dua dos vaksin Covid-19 dalam tempoh kempen bermula iaitu 1 Ogos sehingga 31 Mac 2022 layak menyertai kempen cabutan bertuah itu.
“Objektif utama kempen ini adalah untuk mengalakkan rakyat negara ini mengambil suntikan vaksin untuk kita bersama-sama mencapai sasaran ‘herd immunity’ (imuniti berkelompok).
“Hadiah ini akan diberikan menerusi cabutan bertuah. Bagi sejuta penyertaan pertama, kita akan memberikan hadiah sebuah rumah di Melaka bernilai RM423,800, manakala cabutan ke dua juta akan membawa pulang kunci unit Grand Ion Majestic di Genting Highlands, Pahang bernilai RM570,000.
Beliau berkata demikian pada majlis pelancaran Kempen ‘Vax & Win’ yang dirasmikan oleh Ketua Menteri Melaka, Datuk Seri Sulaiman Md. Ali.

Turut hadir ialah Pengerusi Jawatankuasa Pelancongan, Warisan dan Kebudayaan negeri, Datuk Muhammad Jailani Khamis dan Pengerusi Jawatankuasa Kesihatan dan Antidadah, Datuk Rahmad Mariman.
Tambahnya, pihaknya juga menawarkan sepuluh hadiah bulanan sepanjang tempoh kempen itu berlangsung termasuklah penginapan satu malam di Grand Ion Delemen Hotel, Genting Highlands, Pahang serta pelbagai peralatan rumah dan elektronik.
Mengulas lanjut, Sulaiman memberitahu, NCT Alliance juga menyediakan peruntukkan khas lima cabutan bertuah setiap bulan untuk direbut oleh penduduk Melaka yang mengambil suntikan vaksin.
“Bagi melayakkan diri memenangi hadiah bulanan ini, peserta hanya perlu membuat beberapa langkah mudah iaitu menghantar penyertaan melalui aplikasi Iron by NCT, ‘follow’ akaun Facebook NCTgroupmy atau Instagram di nctgroupmy.
“Kemudian tag tiga rakan dan gunakan tanda pagar #MelakaNCTvaxnwin #NCTvaxnwin #NCTgroupmy #daftarvaksin #lindungdirilindungsemua #MelakaMajuJayaRakyatBahagiaMenggamitDunia,” katanya.
Jelasnya, penyertaan itu akan bermula bermula 1 Ogos sehingga 31 Mac tahun depan dan dibuka kepada seluruh rakyat Malaysia berumur 18 tahun ke atas yang telah menerima dua dos suntikan vaksin Covid-19.
“Pemenang hadiah utama akan dimaklumkan melalui e-mel atau panggilan telefon pada April 2022, manakala para pemenang hadiah bulanan akan diumumkan di laman media sosial NCT,” katanya. -K! ONLINE.


Momota tersingkir saingan Olimpik
Oleh KOSMO!

28 Julai 2021, 9:01 pm
PEMAIN No. 1 dunia, Kento Momota dari Jepun mencipta kejutan terbesar apabila tersingkir daripada saingan Sukan Olimpik Tokyo 2020 seawal peringkat kumpulan.
Lebih malang, Momota ditunjukkan jalan keluar oleh pemain pada ranking ke-38 dunia dari Korea Selatan, Heo Kwang-hee selepas tewas straight-set 15-21, 19-21 dalam tempoh 52 minit di Musashino Forest Plaza sebentar tadi.
Kekalahan tersebut menyaksikan pilihan utama kejohanan itu sekadar menamatkan saingan Kumpulan A pada tempat kedua sekali gus ‘berputih mata’ untuk melangkah ke peringkat suku akhir.
Sebaliknya, Kwang-hee yang berjaya mara ke suku akhir dan menanti pemenang antara pemain Guatemala, Kevin Cordon dan Mark Caljouw dari Belanda pada peringkat kalah mati esok. – AGENSI


Dewan Rakyat: Jamin warga pendidikan divaksin sebelum September
Oleh NUR HUDA MUSA

28 Julai 2021, 8:35 pm
PETALING JAYA – Kerajaan menyeru agar pentadbir sekolah dapat membuat capaian kepada sebilangan guru yang menolak vaksin bagi mengelak tercetusnya jangkitan selepas pembukaan institusi itu nanti.
Menteri Penyelaras Program Imunisasi Covid-19 Kebangsaan (Covid-19), Khairy Jamaluddin Abu Bakar berkata, Badan Bertindak Covid-19 Kebangsaan (CITF) sedang mengenal pasti warga sekolah yang belum mendapatkan janji temu vaksin bagi penjadualan segera.
“CITF sedang memastikan bilangan guru, anggota kumpulan pelaksana dan perkhidmatan sokongan kontrak yang belum mendapat janji temu lagi dapat dikenal pasti segera untuk dibuat penjadualan janji temu,” katanya pada sidang khas Dewan Rakyat di Parlimen hari ini.
Dalam pada itu, Khairy Jamaluddin memaklumkan sehingga 27 Julai, seramai 303,682 guru iaitu 73.5 peratus, 45,197 anggota kumpulan pelaksana (67 peratus) dan 33,633 pekerja perkhidmatan sokongan kontrak (38 peratus) sudah menerima sekurang-kurangnya satu dos vaksin.
Sementara itu, bagi vaksinasi guru kelas peperiksaan tingkatan lima dan enam pula status kemajuan adalah menggalakkan dengan sejumlah 80,717 guru iaitu 90 peratus telah divaksin.
Bagi sekolah swasta pula, seramai 12,894 guru (66.8 peratus), 4,367 guru tahun peperiksaan (58 peratus) dan 3,026 kakitangan sokongan (54 peratus) kakitangan sudah menerima sekurang-kurangnya satu dos.

Khairy Jamaluddin juga berkata, kerajaan memberi jaminan semua warga pendidikan akan diberikan vaksinasi sebelum sekolah dibuka pada September nanti. – K! ONLINE.


Tradisi gigit pingat undang petaka
Oleh KOSMO!

28 Julai 2021, 8:15 pm
PENGANJUR Sukan Olimpik Tokyo memberi peringatan kepada kesemua atlet-atlet yang memenangi pertandingan supaya tidak mengigit pingat yang dimenangi.
Menerusi satu perkongsian di Twitter rasmi penganjur Tokyo 2020 memaklumkan perkara tersebut kerana perbuatan berkenaan boleh meningkatkan risiko jangkitan wabak Covid-19.
“Kami ingin memaklumkan bahawa perbuatan menggigit pingat Olimpik Tokyo 2020 sama sekali tidak digalakkan.
“Pingat tersebut diperbuat daripada bahan kitar semula bersumberkan peralatan elektrik yang disumbang rakyat Jepun. Jadi, tolong jangan gigit tetapi kami tahu anda (atlet-atlet) akan tetap melakukannya,” jelas kenyataan itu.
Temasya Olimpik kali ini berlangsung ketika kadar jangkitan Covid-19 di Jepun masih tinggi menyebabkan penganjur terpaksa mengeluarkan nasihat berkenaan kepada para atlet yang masih meneruskan tradisi ‘menggigit’ pingat ketika bergambar.
Ia mungkin boleh memberi kesan buruk apabila pingat-pingat tersebut mungkin sudah disentuh oleh ramai orang sebelum diberikan kepada mereka sekali gus mendedahkan mereka kepada wabak.

Projek Pingat Tokyo 2020 bermula dua tahun lalu di mana peralatan elektronik terpakai disumbangkan rakyat Jepun bagi menghasilkan 5,000 pingat emas, perak dan gangsa.
Kempen kitar semula itu berjaya menghasilkan 32 kilogram (kg) emas, 3,492.7 kg perak dan 2,199.9 kg gangsa daripada sejumlah 80 tan telefon bimbit, komputer riba dan barangan elektronik terpakai lain. – AGENSI